**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Ιανουαρίου 2021, ημέρα Πέμπτη και ώρα 18.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις».

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

             O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτα (Νόνη) Δούνια, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Μαρία Κομνηνάκα, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κυρίες και κύριοι συνάδελφοι, αρχίζει η συνεδρίαση της Επιτροπής, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις».

Πριν να δώσω τον λόγο στον Εισηγητή της Πλειοψηφίας, να σας ενημερώσω για τις επόμενες συνεδριάσεις. Τη Δευτέρα 1η Φεβρουαρίου και ώρα 12.00’, θα έχουμε την ακρόαση φορέων. Θα συνεχίσουμε αμέσως μετά με την 3η συνεδρίαση στις 15.00’ και την Τρίτη 2 Φεβρουαρίου στις 10.00’, θα έχουμε την β’ ανάγνωση. Όλες οι συνεδριάσεις θα γίνουν στην Αίθουσα Γερουσίας.

Παρακαλώ πολύ τους Εισηγητές να μας δώσουν τους προτεινόμενους φορείς. Η παράκληση είναι να έχουμε συγκεκριμένους φορείς, αυτούς οι οποίοι, πράγματι, μπορούν να τοποθετηθούν και να συνεισφέρουν στο σχέδιο νόμου, το οποίο συζητάμε.

Ευχαριστούμε πολύ τον Υπουργό Οικονομικών, κ. Χρήστο Σταϊκούρα και τον Υφυπουργό Οικονομικών κ. Απόστολο Βεσυρόπουλο, που είναι μαζί μας σήμερα.

Το λόγο έχει ο Εισηγητή της Πλειοψηφίας, κ. Θεόδωρος Καράογλου.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας) :** Ευχαριστώ κύριε Πρόεδρε.

Κυρίες και κύριοι συνάδελφοι, το 2021 είναι η χρονιά που θα μετρηθούμε, όχι μόνο δημογραφικά και για στατιστικούς λόγους, αλλά, πρωτίστως, ουσιαστικά, αλλά και εθνικά. Θα αθροίσουμε δυνάμεις, θα καταγράψουμε στοιχεία, θα αναλύσουμε δεδομένα και μέσω της αξιολόγησης των συμπερασμάτων, θα σχεδιάσουμε την επόμενη μέρα, δίχως εξιδανικεύσεις και κοιτώντας με ειλικρίνεια το χθες.

Η απογραφή του 2021, ίσως είναι η πιο ενδιαφέρουσα απογραφή, καθώς θα πραγματοποιηθεί στη σκιά της πανδημίας που ταλαιπωρεί εδώ και ένα χρόνο την υφήλιο και αφού προηγουμένως έχει προηγηθεί η δεκαετής οικονομική κρίση, η δεκαετής οικονομική ύφεση.

Την ίδια στιγμή, η τρέχουσα χρονιά είναι ένα σημαντικότατο ορόσημο για τον Ελληνισμό, αφού συμπληρώνονται διακόσια χρόνια από την Εθνική Παλιγγενεσία, επέτειο την οποία αξίζει να γιορτάσουμε με πολύ μεγάλη περηφάνια και παράλληλα, 40 χρόνια από την ένταξη της πατρίδας μας στην Ευρωπαϊκή Οικονομική Κοινότητα τότε, στην Ευρωπαϊκή Ένωση σήμερα.

Τα χρόνια που ακολούθησαν την ένταξη της χώρας στην ευρωπαϊκή οικογένεια, δικαίωσαν όσους εμπνεύστηκαν ως στρατηγική επιλογή την είσοδο της Ελλάδας στην Ευρωπαϊκή Ένωση, ενώ πριν από λίγα χρόνια, ο τροχός της ιστορίας επιβεβαίωσε το δίκαιο όσων είχαν τη διορατικότητα να υπερασπιστούν και να διαφυλάξουν κεκτημένα, κατοχυρώνοντας τη θέση μας εντός της μεγαλύτερης οικογένειας, εντός της μεγαλύτερης αγοράς του κόσμου.

Με ακλόνητη πίστη στον άνθρωπο και τις αξίες που υπηρετούμε, οραματιζόμαστε το αύριο και προετοιμάζουμε τη νέα εποχή που έρχεται. Η πολιτική για να είναι πραγματικά ωφέλιμη στον πολίτη, πρέπει να διαμορφώνει τις εξελίξεις και να μην αρκείται στο να ακολουθεί τη ροή τους. Πρέπει να ανοίγει δρόμους, ανταποκρινόμενη στις αλλαγές, επιδεικνύοντας προσαρμοστικότητα, αλλά, παράλληλα και γρήγορα αντανακλαστικά, στοιχεία, τα οποία η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη, έχει αποδείξει ότι διαθέτει, προβαίνοντας από την αρχή της υγειονομικής κρίσης, σε κινήσεις αντοχής, αλλά και διάσωσης εργαζομένων, επιχειρήσεων και αδύναμων συμπολιτών μας. Με στρατηγικό σχεδιασμό, αναδιαρθρώσεις, μεταρρυθμίσεις και παρεμβάσεις, όταν κρίνουμε και όπου κρίνουμε αναγκαίο και απαραίτητο, βρεθήκαμε εξαρχής, δίπλα σε όλους όσους το είχαν ανάγκη.

Προφανώς και οι καταστάσεις που βιώνουμε, δεν μπορούν να είναι γραμμικές και καθημερινά βρισκόμαστε ενώπιον μιας εξαιρετικά δύσκολης άσκησης ισορροπίας. Ωστόσο, κύριο μέλημά μας ήταν και παραμένει, η προστασία του εργατικού δυναμικού, η σταθεροποίηση της ελληνικής οικονομίας και η σταδιακή, ασφαλής αποκατάσταση της εμπορικής δραστηριότητας.

Προφανώς, εχθρός του καλού, κυρίες και κύριοι συνάδελφοι, είναι το καλύτερο. Όμως, συνεχίζουμε να βαδίζουμε στο δρόμο της σοβαρότητας και της υπευθυνότητας, γνωρίζοντας ότι έχουμε αρκετό δρόμο ακόμη μπροστά μας, ένα δρόμο δύσκολο και ανηφορικό.

Το σχέδιο νόμου που συζητούμε απόψε, είναι η απάντηση σε όσους επέλεξαν να γίνουν πολιτικοί εκφραστές της άρνησης και της αντίδρασης. Στο μηδενισμό τους, αντιπαραθέτουμε την αλήθεια του έργου μας και βεβαίως, την αποτελεσματικότητα των δράσεων μας. Σκύβουμε με ιδιαίτερη ευαισθησία, πάνω σε όσους δοκιμάζονται από τις συνέπειες της υγειονομικής κρίσης, δημιουργώντας τους όρους και τις προϋποθέσεις, για ένα καλύτερο μέλλον. Δίνουμε έμφαση στην παραγωγική και αναπτυξιακή διαδικασία και τηρούμε καθημερινά τη δέσμευσή μας, πως κανένας δεν θα μείνει μόνος. Με τις επείγουσες δημοσιονομικές και φορολογικές ρυθμίσεις, για την αντιμετώπιση των επιπτώσεων της πανδημίας, η πολιτεία κρατικοποιεί την οικονομική ζημία που υπέστησαν οι επιχειρήσεις, στηρίζοντας τες με αυτόν τον τρόπο, κατά τη διάρκεια του 2020 έτους, ζημιές εξαιτίας της πανδημίας του κορονοϊού.

Ας πάρουμε όμως τα πράγματα από την αρχή. Το σχέδιο νόμου του Υπουργείου Οικονομικών αποτελείται από τρία μέρη. Το πρώτο μέρος, είναι χωρισμένο σε έξι κεφάλαια και περιλαμβάνει 25 άρθρα και αφορά τη διενέργεια γενικών απογραφών του έτους 2021, από την Ελληνική Στατιστική Αρχή. Η συγκεκριμένη απογραφή, έχει εξέχουσα σημασία, διότι πέραν της καταγραφής του οικοδομικού πλούτου της χώρας, επικαιροποιούμε τα δημογραφικά, οικονομικά και κοινωνικά χαρακτηριστικά του πληθυσμού μας. Δεδομένου ότι το δημογραφικό πρόβλημα, αποτελεί ένα φλέγον ζήτημα για τον ελληνισμό, η συγκέντρωση των παραπάνω στοιχείων είναι απαραίτητη, καθώς θα αποτελέσει τον πυρήνα των πρωτοβουλιών που πρέπει να αναλάβουμε σε εθνικό και ευρωπαϊκό επίπεδο, για τη λήψη ορθολογικών αποφάσεων, με γνώμονα την ανάπτυξη όλων των κλάδων της οικονομίας, συμπεριλαμβανομένης, βεβαίως, της γεωργίας, της κτηνοτροφίας, γενικότερα του πρωτογενούς τομέα. Δεν καταγράφουμε απλά τάσεις, αλλά αξιολογούμε και επανεξετάζουμε τις πολιτικές, που θα μας επιτρέψουν να κάνουμε ένα τολμηρό βήμα προς τα εμπρός, σε θέματα ανάπτυξης, σε θέματα περιβάλλοντος.

Το δεύτερο μέρος, που είναι χωρισμένο σε δύο κεφάλαια και περιλαμβάνει πέντε άρθρα, απαλύνει τις οικονομικές συνέπειες που βιώνουν οι επιχειρήσεις, ουσιαστικά και έμπρακτα, το σύνολο, δηλαδή, του επιχειρηματικού κόσμου. Συγκεκριμένα, με τα άρθρα 26, 27, προβλέπεται ότι ο ενοικιαστής μιας επαγγελματικής στέγης, απαλλάσσεται εξολοκλήρου, 100%, για το ενοίκιο για τους μήνες Ιανουάριο και Φεβρουάριο του 2021, ενώ ο ιδιοκτήτης θα εισπράττει από τον κρατικό προϋπολογισμό, μία αφορολόγητη αποζημίωση, ίση με το 80% του μισθώματος, εάν είναι φυσικό πρόσωπο ή με το 60% αν είναι νομικό πρόσωπο, εταιρεία.

Με το άρθρο 28, χορηγούνται διευκολύνσεις, σχετικά με την πληρωμή επιταγών, συναλλαγματικών και γραμματίων σε διαταγή, δηλαδή, για τα λεγόμενα αξιόγραφα. Στη ρύθμιση εντάσσονται επιχειρήσεις, που έχουν κλείσει με κρατική εντολή, εξαιτίας της πανδημίας και η δραστηριότητά τους εμπίπτει στους σχετικούς ΚΑΔ. Επιχειρήσεις που έχουν πληγεί δραστικά από την πανδημία, η δραστηριότητά τους εμπίπτει στους ΚΑΔ, που θα καθοριστούν και εμφανίζουν κύκλο εργασιών, μειωμένο κατά 40%, τους μήνες από Οκτώβριο έως Δεκέμβρη του 2020, συγκριτικά με την αντίστοιχη περίοδο του περασμένου χρόνου.

Επίσης, εντάσσονται νέες επιχειρήσεις, που έχουν ιδρυθεί με την έναρξη του νέου χρόνου μετά τη 1.1.2021, με μοναδική προϋπόθεση, να περιλαμβάνονται στους πληττόμενους ΚΑΔ. Ειδικότερα, για όσα αξιόγραφα εμφανίστηκαν από 2 έως 25 Ιανουαρίου του 2021, προβλέπεται ότι δεν καταχωρούνται στον Τειρεσία, εάν εξοφληθούν εντός 75 ημερών από τη σφράγιση της λήξης τους. Για τα αξιόγραφα που έχουν ημερομηνία εμφάνισης ή λήξης ή πληρωμής από 25 Ιανουαρίου 2021 μέχρι 28 Φεβρουαρίου του 2021, οι προθεσμίες αυτές αναστέλλονται για 75 ημέρες. Όσα αξιόγραφα, έχουν ημερομηνία εμφάνισης από 18 Νοεμβρίου του 2020 έως 31 Δεκεμβρίου του ίδιου έτους και καλύπτονται από το μέτρο της αναστολής των προθεσμιών λήξης ή πληρωμής τους κατά 75 ημέρες, προβλέπεται παράταση της αναστολής των προθεσμιών, κατά επιπλέον 45 ημέρες. Σχετικά δε με τους κομιστές των αξιογράφων, εάν έχουν στην κατοχή τους επιταγές, συναλλαγματικές ή γραμμάτια, που υπερβαίνουν το 20% του μέσου μηνιαίου κύκλου συναλλαγών τους, τότε δικαιούνται παράταση μέχρι 31 Μαΐου του 2021, της προθεσμίας καταβολής βεβαιωμένων οφειλών από ΦΠΑ, οι οποίες έληξαν ή λήγουν από 1 έως 31 Ιανουαρίου του 2021.

Επίσης δικαιούνται παράταση της προθεσμίας καταβολής του Φ.Π.Α που βεβαιώθηκε ή θα βεβαιωθεί με καταληκτική ημερομηνία καταβολής την, 31/1/2021 και την 28/2/20201. Τέλος, όσοι έχουν στα χέρια τους αξιόγραφα που υπερβαίνουν το 50% του μέσου μηνιαίου κύκλου συναλλαγών τους, τότε για τα αξιόγραφα που ήδη οφείλουν δεν θα καταχωρηθούν στον Τειρεσία εφόσον τα εξοφλήσουν εντός των επόμενων εβδομήντα πέντε ημερών.

Ιδιαίτερα καινοτόμο είναι και το άρθρο 29, αφού με αφορμή την έλλειψη ταμειακής ρευστότητας το δημόσιο έρχεται να καλύψει με δικά του χρήματα πάγιες δαπάνες των πληττώμενων επιχειρήσεων, δηλαδή, το δημόσιο θα καλύπτει πάγια τρέχοντα έξοδα όπως αυτά θα καθοριστούν αναλυτικά με σχετική εγκύκλιο από το Υπουργείο Οικονομικών.

Όσον αφορά στο άρθρο 30, η νομοθετική ρύθμιση στηρίζει ουσιαστικά τον βασικό αερομεταφορέα της χώρας. Με τη μορφή άμεσης επιχορήγησης αποκαθίσταται ένα μέρος της οικονομικής ζημίας παρέχοντας τη δυνατότητα στην εταιρεία Αεροπορία Αιγαίου να κρατήσει ανοικτά τα φτερά της διασφαλίζοντας τις χιλιάδες υφιστάμενες θέσεις εργασίας. Ως βασική προϋπόθεση, βέβαια, τίθεται η αύξηση του μετοχικού κεφαλαίου με ιδιωτικά κεφάλαια ύψους 60 εκατομμυρίων ευρώ με πιστοποίηση πλήρους καταβολής τους.

Τέλος, στο Τρίτο Μέρος του σχεδίου νόμου που περιλαμβάνει 4 κεφάλαια και 13 άρθρα, δηλαδή από το άρθρο 31 στο άρθρο 43, θα σταθώ ιδιαίτερα στο άρθρο 33, αφού με την προτεινόμενη διάταξη λόγω των ιδιαίτερων οικονομικών συνθηκών που έχουν διαμορφωθεί τα εισοδήματα που αποκτώνται από αγροτικές ενισχύσεις και επιδοτήσεις για το φορολογικό έτος 2021- όμως ανάγονται στο φορολογικό έτος 2020- απαλλάσσονται από την Ειδική Εισφορά Αλληλεγγύης του άρθρου 43α του Κώδικα Φορολογίας Εισοδήματος.

 Θα μου επιτρέψετε μια ιδιαίτερη στάση στο άρθρο 41, που αφορά την ιστορική ομάδα του Ηρακλή Θεσσαλονίκης, και βεβαίως, την ιδιαιτερότητα που έχω να το υποστηρίζω και ως φίλαθλος του ιστορικού σωματείου αυτού της Θεσσαλονίκης. Μέσω του άρθρου αυτού παραχωρείται άνευ ανταλλάγματος η χρήση των ακινήτων που διαθέτει ο Σύλλογος στους Χωρτατζήδες και τη Μίκρα για την κάλυψη των αθλητικών αναγκών του Σωματείου. Το προτεινόμενο άρθρο παρέχει τη δυνατότητα στον ιστορικότερη ομάδα της Ελλάδος και της Βόρειας Ελλάδας να ξεπεράσει το εμπόδιο του χθες, να παραμείνει «στο σπίτι» της και να συνεχίσει απρόσκοπτη τις αθλητικές δραστηριότητες και την πορεία του στα αθλητικά δρώμενα της χώρας μετρώντας ήδη 113 χρόνια λαμπρής παρουσίας. Άλλωστε η διοίκηση του ιστορικού γυμναστικού συλλόγου Ηρακλής Θεσσαλονίκης, έχει προβεί τους προηγούμενους μήνες σε εργασίες βελτίωσης των εγκαταστάσεων, διότι οι χώροι άθλησης εξυπηρετούν όχι μόνο τις ανάγκες των επαγγελματιών αθλητών, χιλιάδων ερασιτεχνών αλλά και των συμπολιτών μας, που στην περίοδο εφαρμογής των υγειονομικών μέτρων διεκδικούν και αναζητούν μια διέξοδο στην άθληση.

Συνοψίζοντας και κλείνοντας, το σχέδιο νόμου του Υπουργείου Οικονομικών είναι ένα πολύτιμο εργαλείο για την ενίσχυση και θωράκιση όσων επλήγησαν από την πανδημία. Αποδεικνύουμε εμπράκτως ότι βρισκόμαστε στο πλευρό τους αντιλαμβανόμενοι πλήρως τις επιπτώσεις της υγειονομικής κρίσης. Μοναδική μας έγνοια είναι οι δοκιμαζόμενοι συμπολίτες μας να σταθούν κάτω από αυτές τις δύσκολες συνθήκες όρθιοι στα πόδια τους, να ξεπεράσουν τις αντιξοότητες και να περάσουν με ασφάλεια στην επόμενη μέρα.

Το σχέδιο νόμου που σας παρουσίασα παρέχει ασφάλεια και σιγουριά επαναφέροντας σταδιακά την επιχειρηματική κοινότητα σε μία κανονικότητα. Είναι η «γέφυρα» για την επιτυχημένη μετάβαση της κοινωνίας στο αύριο, γιατί για να βγει κανείς ξέφωτο χρειάζονται μετρημένες επιλογές που θα απαντούν στα πραγματικά προβλήματα και όχι επικοινωνιακές νόρμες με τις οποίες κερδίζει απλώς κανείς μόνο χρόνο.

Κυρίες και κύριοι συνάδελφοι, η παρούσα κυβέρνηση υπηρετεί το στόχο της κοινωνικής αλληλεγγύης με πράξεις και όχι με λόγια, με παρεμβάσεις που να αναδομούν και αναγεννούν τα κύτταρα της κοινωνίας, με δράσεις που σβήνουν την προσπάθεια που καταβάλλουν καθημερινά οι κήρυκες της ευκολίας να μετατρέψουν τη σημερινή σπίθα της αγωνίας σε πυρκαγιά της οργής.

Εάν το 2020 ήταν η χρονιά του εγκλεισμού, το 2021 θα είναι η χρονιά της αυτοπεποίθησης. Θετική ψήφο στο σχέδιο νόμου του Υπουργείου Οικονομικών είναι μια πολύτιμη χείρα βοήθειας στους πληττώμενους Έλληνες. Κανείς στην πατρίδα μας δεν θα μείνει μόνος του μέχρι να περάσει και αυτή η περιπέτεια. Οι Ελληνίδες και οι Έλληνες είναι ο μεγαλύτερος πλούτος της πατρίδας μας και η ευημερία τους αποτελεί δική μας προτεραιότητα πέρα από κόμματα, πέρα από ιδεολογίες.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε.

 Το λόγο έχει κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η σημερινή μέρα έχει σημαδευτεί από την απαγόρευση των συναθροίσεων αλλά και των μαζικών διαδηλώσεων των φοιτητών και του κόσμου, που αντιδρά στις αυταρχικές πολιτικές σας.

Για τρίτο συνεχόμενο μήνα, η Κυβέρνηση, προβάλλει λόγους δημόσιας τάξης και όχι δημόσιας υγείας, για να ξεχειλώσει το Σύνταγμα. Μάλλον, ο Υπουργός σας, εκτός από τα μνημόνια, δεν είχε διαβάσει ούτε το Σύνταγμα. Ποιος σας δίνει τη δυνατότητα, να παίζετε με το Σύνταγμα κύριοι της Κυβέρνησης; Ποια είναι η πηγή της εξουσίας σας;

Για μας είναι αλαζονεία σας και τίποτα παραπάνω. Λίγες ώρες μετά την ανακοίνωση της ΕΛ.ΑΣ., διευκρινίστηκε ότι η απαγόρευση, δεν καταλαμβάνει πολίτες που βρίσκονται σε εμπορικούς χώρους. Ειλικρινά, ποια επιστημονική ανάλυση σας οδηγεί σε αυτό το συμπέρασμα; Προσπαθήσατε μάλιστα, να εμπλέξετε για άλλη μια φορά και την Επιτροπή των Λοιμωξιολόγων, στις αυταρχικές ορέξεις. Αλλά, μη μας μπερδεύεται εσκεμμένα, είναι άλλη η Επιτροπή Εμπειρογνωμόνων Δημόσιας Υγείας, οι λοιμωξιολόγοι δηλαδή, και άλλη η Εθνική Επιτροπή Προστασίας Δημόσιας Υγείας, που απαρτίζεται από στελέχη του ευρύτερου κυβερνητικού και κρατικού μηχανισμού. Αυτό που πραγματικά φοβάστε, είναι, το διογκούμενου κύμα κοινωνικής δυσαρέσκειας, απέναντι στις πολιτικές επιλογές σας. Χρησιμοποιείτε την πανδημία, για να οξύνετε τους δικαιολογημένους -κατάλληλα- φόβους των συμπολιτών μας.

Η πανεπιστημιακή κοινότητα, αντιδρά, σύσσωμη στη δημιουργία αστυνομίας εντός των ακαδημαϊκών χώρων. Υπάρχει κείμενο συλλογής υπογραφών και μάλιστα από ομότιμους καθηγητές και μέλη ΔΕΠ και τονίζει μεταξύ των άλλων, ότι παραβιάζεται το συνταγματικά κατοχυρωμένο αυτοδιοίκητο των πανεπιστημίων. Στο δημόσιο λόγο σας, δημιουργήσατε ένα επιχείρημα σχετικά με τις καλές πρακτικές και το τη συμβαίνει σε όλο τον κόσμο. Περιπλέξατε μάλιστα και το ιστορικό πανεπιστήμιο της Οξφόρδης, σαν γνήσιοι κοσμογυρισμένοι και άριστοι. Η απάντηση ήρθε, όμως, από το σωματείο εργαζομένων της Οξφόρδης και σε ανακοίνωσή του, τονίζει, ότι όχι μόνο δεν υπάρχει αστυνομία στο πανεπιστήμιο, αλλά θεωρεί ότι η πρόθεση της ελληνικής Κυβέρνησης να ιδρύσει Ειδικό Αστυνομικό Σώμα για τα ελληνικά πανεπιστήμια, είναι ανησυχητική και δεν είναι σύμφωνη με την καλή πρακτική.

Όσο για τη δημόσια υγεία, είναι πασιφανές, πως ποτέ, δεν ήταν στα σχέδιά σας. Μετά τις καταγγελίες του ιατρικού προσωπικού για τις επιτάξεις από την Αθήνα σε νοσοκομεία της περιφέρειας που αντιμετωπίζουν υψηλά επιδημιολογικά χαρακτηριστικά και μεγάλη πίεση, έρχονται και οι σημερινές κινητοποιήσεις της ΟΕΝΓΕ, γιατί δεν λένε τίποτα περισσότερο από αυτό που οι πολίτες συνειδητοποιούν καθημερινά. Σημειώνουνε στην ανακοίνωσή τους, πως αντί να προσλάβετε γιατρούς και νοσηλευτές, όλο το αναγκαίο μόνιμο προσωπικό για τη θωράκιση του δημόσιου Συστήματος Υγείας, τους έχετε μετατρέψει σε περιοδεύοντα θίασο μεταφέροντας τους από τη μια κλινική στην άλλη, από το ένα νοσοκομείο στο άλλο, από τη μια πόλη στην άλλη.

Μετά το φιάσκο των εμβολιασμών με τα κυβερνητικά στελέχη, με τα μειωμένα εμβολιαστικά κέντρα και την ταλαιπωρία των ηλικιωμένων, προσπαθείτε να μας πείσετε ότι η δημόσια υγεία και το δημόσιο σύστημα υγείας, είναι προτεραιότητά σας.

Προτεραιότητά σας είναι το κέρδος, αυτό ξέρετε, με βάση αυτό κρίνεται, αυτό εμπιστεύεστε.

Σε ότι αφορά το νομοσχέδιο.

Η Κυβέρνηση κατά την προσφιλή της τακτική, φέρνει ένα νομοσχέδιο προς συζήτηση, με μια μέρα περιθώριο.

Αυτή τη φορά, επιλέγει να καταθέσει με απλό νομοσχέδιο σχετικά με τις απογραφές, για να της δοθεί η ευκαιρία να φέρει παράπλευρα και σειρά νομοθετημάτων. Κάποιες διατάξεις λύνουν προβλήματα, άλλες πάλι εγείρουν και ερωτηματικά.

Πρώτον, στη διάταξη για τα μισθώματα. Και ενώ τώρα, μόλις ξεκινήσατε τις πληρωμές για το Νοέμβριο, εξαγγείλατε το πλαίσιο με το Γενάρη και το Φλεβάρη. Καλώς. Έρχεστε μάλιστα πιο κοντά και στις προτάσεις του ΣΥΡΙΖΑ. Σε αυτό το σημείο, σας πήρε μόνο 10 μήνες.

Εδώ, όμως, δεν μπορούμε να παραβλέψουμε ότι θα ενισχυθούν και τα νομικά πρόσωπα για ακίνητα που μισθώνουν. Έχετε μια εικόνα ποια νομικά πρόσωπα καταλαμβάνει αυτό; Μήπως θα ωφεληθούν εταιρείες ακινήτων ή εταιρείες που μισθώνουν ακίνητα σε θυγατρικές ή ακόμα και επιχειρήσεις που δεν έχουν πρόβλημα; Θα θέλαμε εδώ, αν μπορείτε κύριε Υπουργέ, κάποια διευκρίνιση.

Δεύτερον, το νέο πλαίσιο της επιδότησης παγίων για τις επιχειρήσεις. Πρόκειται για το ίδιο ευρωπαϊκό πλαίσιο που προέβλεπε και την επιστρεπτέα προκαταβολή. Εδώ να σημειώσω ότι μία στις δύο επιχειρήσεις μένουν εκτός της επιστρεπτέας προκαταβολής 5. Οι επαγγελματίες χαρακτηρίζουν κοροϊδία τα ποσά συγκριτικά με τις υποχρεώσεις που καλούνται να εξυπηρετήσουν μετά από μήνες μηδενικών εσόδων. Η νέα διάταξη είναι λίγο ασαφής, δεν δίνει κάποια κατεύθυνση, δεν προβλέπεται τίποτα απολύτως. Αντίθετα τα παραπέμπετε όλα στην Κοινή Υπουργική Απόφαση. Ξέρουμε με βάση την 1863 ανακοίνωση της επιτροπής ότι θα αφορά επιχειρήσεις που έχουν σημειώσει μείωση του κύκλου εργασιών κατά τη διάρκεια της πανδημίας τουλάχιστον κατά 30% σε σύγκριση με την ίδια περίοδο του 2019. Θα αφορά και τις μικρές και πολύ μικρές επιχειρήσεις, κύριε Υπουργέ; Θα θέλαμε και εδώ μια διευκρίνιση. Η ανακοίνωση της επιτροπής δίνει τη δυνατότητα για επιδότηση μέχρι και στο 90% των παγίων για τέτοιες επιχειρήσεις. Θα το συμπεριλάβετε; Ποιος είναι ο σχεδιασμό σας; Δεν ξέρουμε τι ακριβώς θα έρθουμε να ψηφίσουμε με αυτή τη διάταξη. Δεν αποσαφηνίζει αν το Υπουργείο θα κάνει χρήση της δυνατότητας για επιδότηση ή θα είναι ένα δάνειο ακόμη. Περιμένουμε τις διευκρινίσεις σας. Να θυμίσουμε ότι η κυβέρνηση προέβαλλε πολλές δικαιολογίες περί ευρωπαϊκού πλαισίου όταν ο ΣΥΡΙΖΑ ζητούσε να μετατραπεί η επιστρεπτέα ενίσχυση σε μη επιστρεπτέα. Ελπίζουμε να μην κάνετε το ίδιο λάθος προσθέτοντας κι άλλα χρέη στους επαγγελματίες.

Τρίτον, φέρνετε την αναμενόμενη διάταξη για την AEGEAN . Εν μέσω πανδημίας θεσμοθετείτε τις απλήρωτες υπερωρίες, δεν στηρίζετε τους πολίτες που απλά βλέπουν τα χρέη τους να σωρεύονται και πριμοδοτείτε την εταιρεία με 120 εκατομμύρια ευρώ, αφήνοντας για παράδειγμα τους άνεργους χωρίς ενισχύσεις σε μια περίοδο που πρακτικά δεν μπορούν να αναζητήσουν εργασία. Παρουσίασε, ο Πρωθυπουργός την προηγούμενη βδομάδα, την δήθεν επέκταση των επιδομάτων ανεργίας σαν ένα κοινωνικό μέτρο. Επί της ουσίας, όμως, δεν αφορά όσους έχουν λάβει τη σχετική παράταση, αλλά μόνο όσους λήγει η τακτική επιδότηση ανεργίας τους. Αν ρίξουμε, επίσης μια ματιά στα οικονομικά στοιχεία της εταιρείας θα δούμε πως από το 2005 ως το 2019 η εταιρεία είχε κέρδη πάνω από μισό δισεκατομμύριο, αντίστοιχα τα μερίσματα του 2015 ως το 2019 αγγίζουν τα 210 εκατομμύρια ευρώ. Υπήρχαν λεφτά, απλά κατέληξαν στις τσέπες των μετόχων και τώρα το κράτος θα βάλει το χέρι στην τσέπη. Χωρίς, όμως προαπαιτούμενα όπως είναι η απόκτηση τίτλων και η δέσμευση για τη διατήρηση των θέσεων εργασίας.

Τέλος, έχουμε μια διάταξη για την ένταξη έργων που θα χρηματοδοτηθούν από το Ταμείο Ανάκαμψης στο εθνικό σκέλος του προγράμματος δημοσίων επενδύσεων. Οι προβλέψεις του οικονομικού επιτελείου για γρήγορη εκταμίευση πόρων φαίνεται ξεκάθαρα εκτός πραγματικότητας. Σας το είχαμε επισημάνει και στη συζήτηση του προϋπολογισμού. Από τότε είχαμε τονίσει ότι οι υψηλές προβλέψεις για την ανάπτυξη, που βασίζονται στους πόρους του Ταμείου, ήταν υπερβολικά αισιόδοξες. Δυστυχώς, επιβεβαιωνόμαστε για την προχειρότητα σας.

 Θα θέλαμε, όμως, να μας απαντήσετε και σε μερικά πρακτικά ζητήματα. Με τη διαδικασία, που προβλέπετε, τι θα συμβεί αν τώρα εγκριθεί κάποιο έργο προς χρηματοδότηση, αλλά δεν εγκριθεί αργότερα από το Ταμείο; Συμφωνούμε ότι πρέπει να υπάρξουν ενισχύσεις σε συγκεκριμένους κλάδους. Συμφωνούμε ότι πρέπει να χρηματοδοτηθούν άμεσα έργα στο δημόσιο και τον ιδιωτικό τομέα, αλλά σε ποια ακριβώς αναφέρεται η διάταξη; Γιατί για να έρχεται μια τέτοια διάταξη σημαίνει ότι υπάρχουν έργα που περιμένουνε.

Δεν έχετε κανένα απολύτως σχέδιο, λειτουργείτε με προχειρότητα στα πιο κρίσιμα ζητήματα που απασχολούν την κοινωνία ή εν πάση περιπτώσει, δεν μας πληροφορείτε και μας στο Κοινοβούλιο, για να ξέρουμε ακριβώς περί τίνος πρόκειται. Έχετε ανοίξει ένα ολομέτωπο αγώνα απέναντι στην πλειοψηφία της κοινωνίας. Αποτύχατε για εμάς, πετύχατε όμως για την ελίτ. Συγχαρητήρια, αλλά ως εδώ. Το τρίπτυχο της πολιτικής σας είναι λιτότητα, αυταρχισμός, περιστολή δικαιωμάτων. Δεν θα υπακούσουμε ποτέ σε αυτό ούτε εμείς ούτε η αριστερά ούτε οι προοδευτικοί ούτε καν οι συντηρητικοί δημοκρατικοί πολίτες της χώρας μας. Δεν το κάναμε ποτέ, δεν θα το κάνουμε και τώρα. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κύριος Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ(Ειδικός Αγορητής του ΚΙΝΑΛ)**: Κύριε Υπουργέ, πριν τοποθετηθώ πάνω στο σχετικό νομοσχέδιο, θα ήθελα να σας θέσω δύο ζητήματα, κατά τη γνώμη μου εξαιρετικά επίκαιρα και καθοριστικά, για αυτή τη φάση και αν είναι δυνατόν να μου απαντήσετε τώρα.

 Το πρώτο ζήτημα που θέλω να σας θέσω, αφορά να μην αποκλειστούν από τον πέμπτο κύκλο της επιστρεπτέας προκαταβολής, οι επιχειρήσεις που υπέβαλαν εμπρόθεσμα τα έσοδά τους. Η πλατφόρμα «myBusinessSupport» για την επιστρεπτέα προκαταβολή 5, θα ανοίξει και θα δοθεί η δυνατότητα σε επιχειρήσεις, οι οποίες έχουν δηλωθέντα έσοδα να υποβάλλουν την εκδήλωση ενδιαφέροντος, προκειμένου να συμπεριληφθούν στους δικαιούχους της οικονομικής ενίσχυσης; Αυτό είναι το ένα θέμα.

Η πλατφόρμα θα μείνει ανοιχτή μετά την οριστικοποίηση των αιτήσεων της επιστρεπτέας προκαταβολής 5 για διόρθωση λαθών όλων των μηνών του 2020, μέχρι την έκδοση της νέας απόφασης για τον επόμενο κύκλο;

Το τρίτο, είναι το εξής. Θα φροντίσετε στην εξαγγελθείσα επιστρεπτέα προκαταβολή 6 για τη διόρθωση των αδικιών που παρατηρήθηκαν τους προηγούμενους κύκλους, να ληφθούν υπόψη τα ετήσια έσοδά του 2019 και του 2020, μετά από τις σχετικές διορθώσεις, προκειμένου να αποτυπώνεται η πραγματική μείωση του κύκλου εργασιών των ελληνικών επιχειρήσεων, λόγω της πανδημίας;

Είναι τρία πολύ συγκεκριμένα ερωτήματα, που δεν ξέρω αν η απάντηση σας θα καλύπτει και τα τρία.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ(Υπουργός Οικονομικών)**: Χθες βγάλαμε μια επίσημη ανακοίνωση ως Υπουργείο Οικονομικών, που απαντά στο ερώτημα και απαντάει και σε ένα ερώτημα το οποίο δεν μου θέσατε και θεωρούσα, ότι θα μου το θέτατε. Δίνεται η δυνατότητα με ΚΥΑ, που θα βγει τις επόμενες ώρες και ημέρες, να υποβάλλουν κατ’ εξαίρεση αίτηση ένταξης στην επιστρεπτέα προκαταβολή 5, όσες επιχειρήσεις δήλωσαν ως 19 Ιανουαρίου 2021, στοιχεία στην εφαρμογή «τα έσοδά μου» στην πλατφόρμα «myBusinessSupport», αλλά δεν συμπλήρωσαν μέχρι τότε τη σχετική αίτηση εκδήλωσης ενδιαφέροντος για τη χρηματοδοτική ενίσχυση. Αντίστοιχο προβληματισμό είχαν και από την πλευρά του Κ.Κ.Ε. προηγούμενως από τον κ. Καραθανασόπουλο. Με τον τρόπο αυτό, αντιμετωπίζεται το γεγονός ότι υπήρξαν επιχειρήσεις, οι οποίες αποκλείστηκαν από την διαδικασία, επειδή εκ παραδρομής δεν υπέβαλαν αίτηση εκδήλωσης ενδιαφέροντος, παρότι δήλωσαν τα στοιχεία. Άρα στο πρώτο ερώτημά σας δίνεται απάντηση.

Αντιμετωπίζουμε άλλο ένα πρόβλημα, το οποίο διαπιστώσαμε ότι αφορούσε περίπου 10.000 επιχειρήσεις. Ποιες επιχειρήσεις; Αυτό που λέμε νέες επιχειρήσεις. Αυτές που άνοιξαν το Σεπτέμβριο, πήγαν ικανοποιητικά τον Οκτώβριο, αλλά έκλεισαν Νοέμβριο - Δεκέμβριο. Αυτές έδειχναν ουσιαστικά αύξηση τζίρου για τους δύο μήνες, άρα, αποκλείονταν από την λήψη επιστρεπτέας προκαταβολής. Το ίδιο έγινε και για τις επιχειρήσεις που άνοιξαν Δεκέμβριο του 2019 και έπρεπε να συγκρίνουμε το τετράμηνο του 2019 ή Ιανουάριο 2020, εκείνη την περίοδο, με την αντίστοιχη περίοδο του τελευταίου τετραμήνου του 2020. Κατ΄ αντιστοιχία - να μη μιλήσω αναλυτικά - στην ίδια ανακοίνωση χθες είπαμε ότι θα υπάρξει ΚΥΑ που θα καλύψουμε αυτές τις 10.000 επιχειρήσεις, οι οποίες σήμερα παραμένουν κλειστές με κυβερνητική εντολή.

Τρίτη παρατήρηση. Είπατε η πλατφόρμα θα κλείσει 2 του μήνα. Ήδη, τώρα που μιλάμε, πήρα μία επικαιροποίηση από την ΑΑΔΕ, έχουν γίνει δεκτές 303.017 αιτήσεις ύψους 1,05 δισεκατομμυρίων ευρώ. Πληρώσαμε περίπου 640 εκατομμύρια χθες, θα κάνουμε άλλη μια πληρωμή αύριο. Θα κλείσει η πλατφόρμα 2 του μήνα για να μπορέσουμε να πληρώσουμε και θα μείνει ανοικτή μετά γι΄αυτές τις περιπτώσεις που σας είπα. 640 εκατομμύρια πληρώσαμε χθες, έχουν κάνει αιτήσεις δέκτες για 1,050. Δεν θα σας πω ότι αύριο θα πληρώσουμε όλη τη διαφορά, γιατί πάντα για τα μεγαλύτερα ποσά ή τις συνδεδεμένες επιχειρήσεις κάνει έναν διπλό έλεγχο η ΑΑΔΕ και πληρώνει στο τέλος για να είμαστε βέβαιοι ότι δεν κάνουμε κάποιο λάθος.

Τρίτο κεφάλαιο, είναι το κεφάλαιο, αν μου επιτρέπετε, επειδή ετέθη και από την αξιότιμη συνάδελφο της αξιωματικής αντιπολίτευσης, πολλές επιχειρήσεις σε αυτή την επιστρεπτέα έμειναν εκτός. Περίπου μία στις δύο. Δεν έμειναν εκτός γιατί έβαλε κάποιο πιο αυστηρό πλαίσιο η ελληνική πολιτεία. Το ίδιο πλαίσιο της τετάρτης επιστρεπτέας είναι, αλλά - επειδή έχω τα στοιχεία εδώ- περίπου το 40% των επιχειρήσεων είχε αύξηση τζίρου το τελευταίο τετράμηνο του 2020 σε σχέση με το 2019. Θα μου πείτε, μα πώς γίνεται αυτό; Στην εστίαση 24.534 επιχειρήσεις ήταν επιλέξιμες, 9.434 είχαν αύξηση τζίρου, ήταν τα ντελίβερι. Έπρεπε αυτό να το πιάσουμε. Κατά αντιστοιχία μπορώ να σας πω σε όλες τις άλλες κατηγορίες και υπήρχαν και πάρα πολλοί συμπατριώτες μας, υπήρχαν και πάρα πολλά φαρμακεία, για παράδειγμα, δήλωσαν. Το ότι δήλωσαν δεν σημαίνει ότι θα ήταν δικαιούχοι. Άρα, η συντριπτική πλειοψηφία αυτών που δεν μπήκαν δεν ήταν θέμα αδικίας, ήταν ότι εμφάνισαν αύξηση τζίρου το τετράμηνο του 2020 σε σχέση με το 2019 και υπήρχαν αρκετές επιχειρήσεις που δεν μπορούσαν να αποδείξουν ελάχιστο τζίρο αναφοράς τα 150 ευρώ το μήνα για το 2019, το οποίο ήταν επίσης μια προϋπόθεση. Δεν αλλάξαμε καθόλου το κριτήριο της μείωσης του τζίρου κατά 20%, ό,τι και στην τέταρτη επιστρεπτέα.

 Από εδώ και πέρα το πώς θα ενεργήσουμε είναι θέμα και του πώς θα εξελιχθεί η πραγματική οικονομία, αλλά επιβεβαιώνω, όπως ξέρετε πολύ καλά, κύριε συνάδελφε και το έχει ζητήσει το κόμμα σας, ότι θα υπάρχει και 6η επιστρεπτέα το Μάρτιο που θα καλύψει τους μήνες Ιανουάριο και Φεβρουάριο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Οι συνολικές αιτήσεις, κ. Υπουργέ, πόσες ήταν;

**ΧΡΗΣΤΟΣ ΣΤΑΪΚΟΎΡΑΣ (Υπουργός Οικονομικών):** Οι συνολικές αιτήσεις ήταν 732.000. Έχουμε δώσει προχθές πλήρη ανακοίνωση πόσες δεν έγιναν δεκτές λόγω του 2019 ή λόγω του 2020 και μάλιστα έχω εδώ και μπορώ να σας δώσω - θα το δώσω στα πρακτικά- κατά κατηγορία πόσοι είναι επιλέξιμοι και πόσοι δεν είναι επιλέξιμοι. Παρακαλώ να δοθεί σε όλους τους συναδέλφους. Ευχαριστώ πολύ.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Κύριε Υπουργέ, θα σας θέσω άλλο ένα θέμα, αν μου επιτρέπετε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και να τελειώσουμε με αυτό, παρακαλώ, κύριε Σκανδαλίδη. Εννοώ να τελειώσουμε αυτήν τη διαδικασία και μετά να συνεχίσετε την εισήγησή σας.

 **ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Βεβαίως.

 Κύριε Υπουργέ, σας στείλαμε πέντε βουλευτές του Κινήματος Αλλαγής μια επιστολή που ζητούμε τη σύγκληση της Επιτροπής μας με την παρουσία του Διοικητή της Τράπεζας της Ελλάδος και βέβαια τη δική σας προφανώς, καθώς και εκπροσώπων του Ελληνικού Συνδέσμου Τραπεζών και των Funds, για να ενημερωθούμε για τα κόκκινα δάνεια, γιατί έχουμε μια μεγάλη αγωνία ότι το ιδιωτικό χρέος έφτασε στα 240 δις, ότι 8 με 10 δις κόκκινα δάνεια είναι επιπλέον αυτή την εποχή λόγω της πανδημίας και ότι ακουμπάει τα 100 δις το σύνολο των μη εξυπηρετούμενων δανείων και ταυτόχρονα να μας κάνετε και μια ενημέρωση για τον Ηρακλή και την πορεία του.

Πιστεύω, ότι μέσα στην πανδημία και τις οικονομικές αυτές εξελίξεις είναι εύλογο να σας ζητήσουμε να συγκαλέσετε την Επιτροπή παρουσία των εκπροσώπων για να μπορέσουμε να ενημερωθούμε πραγματικά για ένα τόσο κρίσιμο ζήτημα που ταλανίζει επί τόσα χρόνια τη χώρα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Υπουργέ, αν θέλετε να απαντήσω εγώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Όχι, όχι. Μπορώ να τοποθετηθώ εγώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**  Έχετε το λόγο κ. Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Πολύ ευχαρίστως να έρθουμε να μιλήσουμε και με τον διοικητή της Τραπέζης της Ελλάδος και με όποιους άλλους θέλετε, γενικώς, για το ζήτημα των κόκκινων δανείων και της διαχείρισης αυτού. Πιάνει πολλές πτυχές, υπάρχουν σχεδιασμοί, υπάρχουν ενέργειες και μου δίνετε την ευκαιρία να επαναλάβω και στην Επιτροπή αυτό που είπα πρόσφατα στην Ολομέλεια. Σήμερα που μιλάμε υπάρχουν αναστολές πληρωμής δόσεων τραπεζικών δανείων σε 405 χιλιάδες, 473 δάνεια, συνολικού ύψους 28,4 δισεκατομμυρίων ευρώ, ρυθμίσεις δανείων σε 396 χιλιάδες, 621 δάνεια, συνολικού ύψους 21,2 δισεκατομμυρίων ευρώ και στο πρόγραμμα «ΓΕΦΥΡΑ», ήδη, έχουν επιδοτηθεί 58.160 δάνεια, συνολικού ποσού 23,2 εκατομμυρίων ευρώ. Αυτό είναι τι γίνεται σήμερα. Σωστά, όμως, θέτετε και το είπα κι εγώ στην Ολομέλεια προχθές σε ερώτηση που έκανε το Κίνημα Αλλαγής, ότι το ζήτημα των κόκκινων δανείων και του ιδιωτικού χρέους είναι ένα μεγάλο πρόβλημα, όχι μόνο για τη χώρα, αλλά για όλη την Ευρώπη. Οπότε, ως πολιτική ηγεσία του Υπουργείου Οικονομικών για να δούμε συνολικά και να συζητήσουμε αυτό το θέμα είμαστε στη διάθεσή σας. Ευχαριστώ πολύ.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Άρα, θα τις συγκαλέσετε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Σκανδαλίδη, αν μου επιτρέπετε, επειδή η επιστολή απευθύνθηκε στο Προεδρείο, ευχαριστούμε τον Υπουργό για την απάντησή του. Θα σας απαντούσα κι εγώ. Θα σας έλεγα, ότι έχω πάρει την επιστολή, την οποία καταθέσατε σχετικά με τη δημιουργία της Bad Bank. Είμαστε σε συνεννόηση με το Υπουργείο Οικονομικών και μόλις το Υπουργείο Οικονομικών μας δώσει την θετική απάντησή του και αναλόγως βεβαίως και με το πρόγραμμα της Βουλής θα σας ενημερώσουμε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Αν μου επιτρέπετε εγώ δεν έχω πάρει την επιστολή, αλλά αυτό που θίξατε εδώ είναι διαφορετικό από αυτό που λέτε, κ. Πρόεδρε. Εμένα μου μιλήσατε συνολικά για τα κόκκινα δάνεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όχι, όχι για την Bad Bank. Θα σας δώσω αντίγραφο, κ. Υπουργέ, της επιστολής. Την έχω στα χέρια μου.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Για να είμαστε ειλικρινείς έτσι όπως το θέσατε ήταν διαφορετικό από αυτό που ακούω από τον Πρόεδρο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Υπουργέ, κυρίες και κύριοι συνάδελφοι, το θέμα της επιστολής που απέστειλαν πέντε συνάδελφοι του Κινήματος Αλλαγής προς εμένα είναι «θα απαντήσει η Κυβέρνηση στην πρόταση της Τράπεζας της Ελλάδος για τη δημιουργία Bad Bank;».

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ωραία. Προφανώς τίθεται στο ίδιο θέμα. Έχει άμεση σχέση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μισό λεπτό. Να μιλήσουμε για «ΗΡΑΚΛΗ», να μιλήσουμε για τα κόκκινα δάνεια;

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Όχι. Έχει άμεση σχέση κι έχουμε καταθέσει την πρόταση για την Bad Bank εδώ και χρόνια. Έτσι; Εδώ και δύο, τρία χρόνια. Θέλουμε να δούμε που βρίσκεται η επεξεργασία μιας πρότασης την οποία κάποια στιγμή θα την εξετάσετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν έχω αντίρρηση. **ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Να μας πείτε. Δεν συνδέεται αυτή η επιλογή με την ρύθμιση των κόκκινων δανείων;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Υπουργέ, παρακαλώ πολύ. Νομίζω, ότι είστε πολύ αναλυτικός στην απάντησή σας. Παρακαλώ, κ. Σκανδαλίδη.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν έχουμε αντίρρηση να απαντήσουμε σε όλα στο βαθμό που έχουμε επεξεργαστεί και είμαστε έτοιμοι με ευθύνη να τοποθετηθούμε στο Ελληνικό Κοινοβούλιο, αλλά αυτό το οποίο είπατε προηγουμένως στον προφορικό σας λόγο και απάντησα είναι διαφορετικό από το περιεχόμενο της επιστολής και τον τίτλο της επιστολής που ανέγνωσε ο Πρόεδρος της Επιτροπής.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κύριε Σκανδαλίδη έχετε το λόγο επί του νομοσχεδίου.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Εν πάση περιπτώσει. Εγώ έθεσα ένα θέμα στη συνεδρίαση της Επιτροπής με συγκεκριμένη θεματολογία που συμπεριλαμβάνεται και το θέμα της Bad Bank. Αν αυτό διευρύνει τη συζήτηση, ας τη διευρύνει. Δεν υπάρχει κανένα πρόβλημα.

Κυρίες και κύριοι συνάδελφοι, για το νομοσχέδιο, θέλω να κάνω μερικές παρατηρήσεις.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Θα μιλήσω κυρίως για το πρώτο μέρος που αναφέρεται στην διαδικασία της απογραφής βάζοντας μερικούς προβληματισμούς. Είναι φανερό ότι σ’ αυτή την υπόθεση δεν μπορεί να υπάρχουν και πολύ διαφορετικές απόψεις. Υπάρχει μια κατοχυρωμένη διαδικασία, θέλω να βάλω μερικές όψεις της.

Το συνολικό κόστος της απογραφής είναι 101,5 εκατομμύρια ευρώ σύμφωνα με το Γενικό Λογιστήριο του Κράτους. Πιστεύω ότι δεν είναι ένα ευκαταφρόνητο ποσό. Το ζήτημα είναι να έχει και τη μεγαλύτερη δυνατή προστιθέμενη αξία. Γι’ αυτό είναι σημαντικό και το έχουμε προτείνει να ακούσουμε από την ΕΛΣΤΑΤ την εμπειρία της από την προηγούμενη απογραφή παρόλο που συμμετείχε στη συγγραφή του νομοσχεδίου σε μια ζωντανή επικοινωνία μαζί της.

Πρέπει να δημιουργήσουμε και να αφήσουμε μόνιμα εργαλεία που θα παρέχουν πληροφορίες για τα υπό μέτρηση μεγέθη τα επόμενα δέκα χρόνια.

Θέλω να θέσω το θέμα του δημογραφικού προβλήματος της χώρας. Η απογραφή θα καταγράψει μείωση πληθυσμού. Η πρώτη μείωση προκύπτει από το «Brain Drain». Έχουμε διάφορες υποθέσεις για αυτό το πρόβλημα. Πρέπει η απογραφή να μας δώσει συγκεκριμένα ποσοτικά και ποιοτικά κριτήρια, πόσοι έχουν φύγει, πόσοι έχουν επιστρέψει και ποια είναι τα χαρακτηριστικά τους. Πρέπει να ξέρουμε πού βρισκόμαστε και ποιους πρέπει να φέρουμε πίσω, γιατρούς, προγραμματιστές, οικονομολόγους. Κάποτε αυτή η χώρα πρέπει να σχεδιάσει το παραγωγικό της και επιστημονικό της δυναμικό και είναι μια μεγάλη ευκαιρία με αυτή την απογραφή να το κάνει. Πρέπει να προκύψει ευδιάκριτα, λοιπόν από την απογραφή, έστω και μέσα από ειδική διαδικασία.

Επίσης, περιμένουμε την απογραφή να ξαναβάλει στην ατζέντα το ζήτημα του δημογραφικού προβλήματος και είναι επιτακτική ανάγκη η Κυβέρνηση να υιοθετήσει τις προτάσεις της ΕΣΑμεΑ για το νομοσχέδιο που είναι ήδη γνωστές. Να υπάρξει ειδική αναφορά στην προσβασιμότητα στα ηλεκτρονικά μέσα απογραφής. Να συμπεριληφθεί το Ινστιτούτο της ΕΣΑμεΑ στη Συμβουλευτική Επιτροπή του Ελληνικού Στατιστικού Συστήματος. Να δημιουργηθεί Στατιστικό Μητρώο Θεμάτων Αναπηρίας και να καταγραφεί στην απογραφή κτιρίων το ζήτημα της προσβασιμότητας στα κτίρια.

Εγώ θυμάμαι την εποχή που ήμουν Υπουργός Εσωτερικών που έγινε η απογραφή του 2001. Υπήρξε από τότε - και νομίζω ότι μέχρι τώρα δεν έχει τακτοποιηθεί στο Σύνταγμα - αυτή η διάκριση του νόμιμου με τον πραγματικό πληθυσμό της χώρας και η σύνταξη των εκλογικών καταλόγων στη βάση του νόμιμου πληθυσμού. Αυτό τυπικά καταργήθηκε με την αλλαγή που έγινε τότε, με την κατάργηση των εκλογικών καταλόγων, είναι όμως ένα παράλογο θέμα - δηλαδή, η διαφορά του νόμιμου και του πραγματικού πληθυσμού - και ταλάνιζε επί χρόνια όλες τις εκλογικές διαδικασίες, γιατί έδινε άλλη σημασία. Δηλαδή εγώ, ας πούμε, ψήφιζα στην Κω και έτυχε να βρίσκομαι στην Άρτα την ημέρα της απογραφής, δηλωνόμουν και οι έδρες της χώρας έβγαιναν στη βάση αυτού που δήλωνα στην Άρτα, να καταλάβετε τη διαφορά, ήταν ένας παραλογισμός.

 Το λέω αυτό, ίσως δεν υπάρχει πια αυτός, αλλά πρέπει πολλά στοιχεία της απογραφής να αξιοποιηθούν προκειμένου να λυθούν ότι υπάρχει ακόμα από την περασμένη. Άρα, θέλει μαζί τους μια συζήτηση πολύ σοβαρή πάνω σε τεχνοκρατικά και άλλα ζητήματα που έχει σχέση με την αγορά.

Σε ότι αφορά τα άρθρα από 26 μέχρι 30 που θα μιλήσω γι’ αυτά πιο αναλυτικά βέβαια στην τοποθέτησή μας στη συζήτηση για τα άρθρα, θέλω να πω δυο-τρία, πολύ σύντομα λόγια.

 Το πρώτο για την επέκταση της μείωσης των επαγγελματικών μισθώσεων για το δίμηνο Ιανουαρίου-Φεβρουαρίου. Θεωρώ εύλογη τη διάταξη, αρκούσε, όμως η προβλεπόμενη επιδότηση των μισθωμάτων προβλέπεται στο επόμενο άρθρο. Βεβαίως, δεν θα ήταν απαραίτητο σαν μέτρο αν η Κυβέρνηση είχε μεριμνήσει να εφαρμόσει ένα σοβαρό μέτρο κάλυψης των πάγιων δαπανών σαν αυτό που προβλέπεται στο άρθρο 30.

Επίσης για τα αξιόγραφα θέλω να κάνω μια παρατήρηση. Για την κρατική ενίσχυση των επιχειρήσεων με τη μορφή επιδότησης πάγιων δαπανών επίσης θεωρούμε ότι είναι εύλογο το άρθρο. Υπάρχει ένα πρόβλημα με την ενίσχυση της «AEGEAN»όχι τόσο για τη σκοπιμότητα να ενισχύεται μια επιχείρηση όταν επιτελεί αυτό το έργο και βρίσκεται κάτω από το καθεστώς αυτής της κρίσης και δημιουργεί τόσα προβλήματα όσο για το πώς διασφαλίζονται, με τι εγγυήσεις διασφαλίζονται τα χρήματα, τα οποία δίνει το δημόσιο γι’ αυτό.

Επί της ουσίας, δεν διασφαλίζεται, διότι, με διαφόρους υπολογισμούς που κάνουμε με την τρέχουσα τιμή σαν παράδειγμα, είναι φανερό ότι μπορεί κάποια στιγμή, όταν φτάσει η ώρα, μέσα από την ανάπτυξη της επιχείρησης, να πάρει πίσω το δημόσιο τα χρήματα, να πάρει ένα ελάχιστο ποσοστό από αυτά που δίνει τώρα. Είναι μια υπόθεση, η οποία πρέπει να διευκρινιστεί απολύτως, προκειμένου να υπάρξει η δυνατότητά μας να ψηφίσουμε μια τέτοια διαδικασία. Δηλαδή, εδώ χρειάζεται μια συγκεκριμένη τοποθέτηση της Κυβέρνησης πιο αναλυτική και με σαφήνεια σε ό,τι αφορά το θέμα αυτό, πώς διασφαλίζει και τι εγγυήσεις παρέχει το νομοσχέδιο προκειμένου το Ελληνικό Δημόσιο στην ανάπτυξη της εταιρείας να διασφαλίσει τα χρήματα που έδωσε. Είναι η εύλογη ερώτηση.

Θέλω να πω, επίσης, ότι τα τελευταία άρθρα που αφορούν τις επείγουσες δημοσιονομικές και φορολογικές ρυθμίσεις είναι εύλογα. Έχουμε διάφορες απορίες και ερωτήματα, τα οποία θα θέσουμε, παρότι κάποια από αυτά έχουν καθαρά τεχνικό χαρακτήρα. Θα γίνουμε πιο συγκεκριμένοι, γιατί υπάρχουν κάποια ζητήματα στα επιμέρους. Θα τα συζητήσουμε εκείνη τη στιγμή. Σαν τελική θέση, ασφαλώς δεν έχει νόημα, κατά τη γνώμη μας, η αντιπαράθεση περί την απογραφή. Για το δεύτερο μέρος επιφυλασσόμαστε για διευκρινίσεις επί των άρθρων και για το τρίτο μέρος, κατά κανόνα, έχουμε θετική πρόθεση. Ας το δούμε όμως στις επόμενες συνεδριάσεις πιο αναλυτικά, προκειμένου να καθορίσουμε τη στάση μας στην Ολομέλεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Έχει ζητήσει το λόγο ο Υπουργός Οικονομικών. Κύριε Υπουργέ, αν μου επιτρέπετε, πριν να πάρετε το λόγο, να ανακοινώσω στους συναδέλφους τους φορείς, τους οποίους θα καλέσουμε για τη Δευτέρα. Είναι ο Σύνδεσμος Ελληνικών Τουριστικών Επιχειρήσεων, η Γενική Συνομοσπονδία Επαγγελματιών Βιοτεχνών Εμπόρων Ελλάδος, ο Σύνδεσμος Επιχειρήσεων και Βιομηχανιών, η Ελληνική Συνομοσπονδία Εμπορίου και Επιχειρηματικότητας, η Ελληνική Στατιστική Αρχή, το Οικονομικό Επιμελητήριο, η εταιρεία AEGEAN, η Πανελλήνια Ομοσπονδία Ιδιοκτητών Ακινήτων, ο Σύνδεσμος Ελλήνων Παραγωγών Αποσταγμάτων και Αλκοολούχων Ποτών, ο Δήμαρχος Σαρωνικού και ο Δήμαρχος Λαυρεωτικής.

Το λόγο έχει ο Υπουργός Οικονομικών, κύριος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Η Ελληνική Κυβέρνηση έχει αποδείξει ότι δρα άμεσα, αποτελεσματικά και αποφασιστικά, για να περιορίσει, όσο είναι εφικτό, τις επιπτώσεις της υγειονομικής κρίσης και συνεχίζει να ενεργεί με μεθοδικότητα και υπευθυνότητα. Με έγκυρες και στοχευμένες παρεμβάσεις επεκτείνει και εμπλουτίζει, ανάλογα με την δυναμική και την εξέλιξη της πανδημίας, τα μέτρα στήριξης νοικοκυριών και επιχειρήσεων. Ενισχύει το δίχτυ προστασίας, για τη συντριπτική πλειοψηφία των παραγωγικών κλάδων της οικονομίας, αυτών που πλήττονται.

Παράλληλά, όμως, η Κυβέρνηση δεν γυρνά την πλάτη σε προβλήματα του παρελθόντος, ούτε τα κρύβει κάτω από το χαλί. Τουναντίον, ταυτόχρονα με την υλοποίηση του σχεδιασμού της για την αντιμετώπιση των οικονομικών συνεπειών της πανδημίας, αναλαμβάνει σημαντικές πρωτοβουλίες για τη θεραπεία τους. Με συνεκτικό σχέδιο, με προσεκτικά βήματα, διορθώνει λάθη και αντιμετωπίζει προκλήσεις και παράλληλα δράττεται κάθε ευκαιρίας να αξιοποιεί αποτελεσματικά κάθε διαθέσιμο πόρο για να επιταχύνει τις αναπτυξιακές διαδικασίες, ώστε να δημιουργήσει προϋποθέσεις, αρχικά για ταχεία ανάκαμψη και μεταγενέστερα για βιώσιμη ανάπτυξη της ελληνικής οικονομίας.

Πάνω σε αυτές τις θεμελιώδεις αξίες, πάνω σε αυτές τις προτεραιότητες, εδράζεται και το σημερινό νομοσχέδιο. Θα μου επιτρέψετε να μιλήσω κωδικοποιημένα για βασικά σημεία αυτού. Το πρώτο, ρυθμίζονται θέματα διενέργειας γενικών απογραφών από την Ελληνική Στατιστική Αρχή. Ειδικότερα – θα τα ακούσουμε και από τον Πρόεδρο της Ελληνικής Στατιστικής Αρχής – καθορίζεται ο σκοπός, το αντικείμενο, οι ορισμοί, το πεδίο εφαρμογής, ο χρόνος και η διαδικασία διενέργειας των απογραφών κτιρίων, πληθυσμών, κατοικιών, γεωργίας και κτηνοτροφίας, για το 2021.

Επίσης, περιλαμβάνονται οι διατάξεις που αφορούν τη συλλογή στοιχείων και τα όργανα για να γίνουν αυτές οι απογραφές ενώ ρυθμίζονται και διοικητικά και οικονομικά θέματα. Η παρούσα διάταξη κρίνεται αναγκαία λόγω της σπουδαιότητας και της πολυπλοκότητας της εκάστοτε απογραφής και όπως πολύ σωστά είπε και ο κύριος Σκανδαλίδης, τα αποτελέσματα αυτής της απογραφής αλλά και τα αποτελέσματα προγενέστερων απογραφών, πρέπει και θα αποτελέσουν οδηγό για την αποτελεσματική άσκηση οικονομικής κοινωνικής και περιβαλλοντικής πολιτικής, ενώ καλύπτουν και μια σειρά από διεθνείς υποχρεώσεις της χώρας.

Δεύτερον, απαλλάσσονται κατά 100% από την υποχρέωση καταβολής μισθώματος για τους μήνες Ιανουάριο και Φεβρουάριο, οι επιχειρήσεις που ήταν κλειστές με κυβερνητική εντολή. Στην εν λόγω διάταξη συμπεριλαμβάνονται και όλες οι επιχειρήσεις του λιανεμπορίου ανεξαρτήτως αν λειτουργούν με υπηρεσίες ηλεκτρονικού ή τηλεφωνικού εμπορίου με παράδοση κατ’ οίκων, οι επιχειρήσεις εστίασης ανεξαρτήτως αν λειτουργούν με διανομή προϊόντων ή παροχή προϊόντων σε πακέτα από το κατάστημα, τα κομμωτήρια τα κέντρα αισθητικής, οι επιχειρήσεις του κλάδου πολιτισμού και αθλητισμού, τα γυμναστήρια και άλλες επιχειρήσεις που παραμένουν κλειστές με κυβερνητική εντολή. Ενώ εντάσσονται και οι επιχειρήσεις του τουρισμού όπως ξενοδοχεία, καταλύματα και τουριστικά γραφεία, αλλά και υπηρεσίες μεταφορών καθώς πλήττονται ιδιαίτερα από την απαγόρευση των μετακινήσεων από νομό σε νομό. Και υπάρχει ολόκληρη λίστα συγκεκριμένων ΚΑΔ που θα καλυφθούν για τους μήνες Ιανουάριο και Φεβρουάριο.

Κυρία συνάδελφη της αξιωματικής αντιπολίτευσης, με όλο το σεβασμό στις προτάσεις του ΣΥΡΙΖΑ που καταθέσατε και είπατε ότι ερχόμαστε πολύ κοντά σε εσάς, δεν υπήρχε καμία αναφορά στα ενοίκια ούτε στο «Μένουμε Όρθιοι 1 ούτε στο 2». Πως ερχόμαστε συνεπώς κοντά σε εσάς όταν δεν είχατε καμία αναφορά σε αυτό το θέμα. Παρακαλώ εάν είχατε να το καταθέσει στα πρακτικά, αλλά επειδή έχω διαβάσει και έχω μελετήσει τις προτάσεις σας για να δω αν έχουν κάτι αξιόπιστο, μόνοι σας τώρα ουσιαστικά αποδείξατε ότι ήταν έωλα, γιατί είπατε και το κατέγραψα ότι ερχόμαστε κοντά στη θέση που είχατε καταθέσει Απρίλιο-Μάιο και αυτό δεν ήταν μέσα στο πρόγραμμά σας. Καμία αναφορά δεν είχατε για τα ενοίκια, άρα, χαίρομαι που εσείς έρχεστε κοντά στην Κυβέρνηση για πολλοστή φορά.

Τρίτον, προβλέπεται η καταβολή του 80% του μηνιαίου συμφωνημένου μισθώματος ως αποζημίωση εκ μισθωτές, φυσικά πρόσωπα από τον κρατικό προϋπολογισμό για τους μήνες Ιανουάριο και Φεβρουάριο θα μιλήσει πιο αναλυτικά ο Υφυπουργός ο κύριος Βεσυρόπουλος γι’ αυτό. Αυτό που θα ήθελα να τονίσω είναι ότι αυτά τα ποσά είναι αφορολόγητα και ακατάσχετα. Ουσιαστικά, δηλαδή, ο ιδιοκτήτης δεν θα έχει καμία απώλεια τους μήνες Ιανουάριο και Φεβρουάριο.

Θέλω να σας ενημερώσω ότι σήμερα έγινε μία δεύτερη πληρωμή, σωστά μίλησε η συνάδελφος της αξιωματικής αντιπολίτευσης για τον μήνα Νοέμβριο, πληρώθηκαν άλλοι 39.355 ιδιοκτήτες. Και στον προβληματισμό καθυστερήσατε, μα δεν είχαμε τα IBAN. Στείλαμε email για να αποστείλουν τα IBAN προκειμένου να πληρώσουμε αυτούς τους ιδιοκτήτες. Και θέλω και από αυτό το βήμα, να καλέσω τους ιδιοκτήτες καθώς και αυτούς τους συμπατριώτες μας, οι οποίοι είναι δικαιούχοι επιδόματος θέρμανσης αύριο, να δηλώσουν τα IBAN είναι πάνω από 50.000 μόνο για το επίδομα θέρμανσης, προκειμένου το κράτος να καταβάλλει στο λογαριασμό το ποσό που τους αναλογεί. Πενήντα εννέα χιλιάδες ήταν οι ιδιοκτήτες ακινήτων το μήνα Νοέμβριο που δεν είχαν IBAN και κάθε τρεις μέρες πέφτει αυτό το ποσό και θα είμαστε κάτω από τις 35.000.

Άρα, καθυστερήσαμε λίγες μέρες είχαμε πληρώσει ήδη 137.049 ιδιοκτήτες, πλήρωσαμε άλλους 39.355 σήμερα για το μήνα Νοέμβριο και καλούμε και τους άλλους που είναι δικαιούχοι, να δηλώσουν γρήγορα τα στοιχεία έτσι ώστε να αποζημιωθούν από την ελληνική πολιτεία. Για τα νομικά πρόσωπα που επίσης για πρώτη φορά έχουμε συγκεκριμένη πρόβλεψη θα μιλήσει ο Υφυπουργός.

Τέταρτον, χορηγούνται διευκολύνσεις σχετικά με την πληρωμή αξιογράφων, δηλαδή, επιταγών, συναλλαγματικών και γραμματίων σε διαταγή. Δύσκολη άσκηση. Πρέπει να ισορροπήσουμε μεταξύ διαφορετικών αναγκών στην πραγματική οικονομία. Ξέρετε πολύ καλά ότι είναι αντιφατικές οι προτεραιότητες μεταξύ των παραγωγικών κλάδων της οικονομίας και ισορροπούμε κατά τον βέλτιστο δυνατό τρόπο.

Μάλιστα υπάρχει και αναδρομικότητα στις ρυθμίσεις, τις οποίες ψηφίζουμε για να καλύψουμε και παρατάσεις που χρειάζονται για το παρελθόν. Υπάρχουν συγκεκριμένες ημερομηνίες και για να μην κάνω κατάχρηση του χρόνου, όλα αυτά είναι μέσα στο σχέδιο νόμου, το οποίο σήμερα συζητάμε. Προφανώς υπάρχουν οι προβλέψεις και για τους κομιστές των αξιογράφων.

Πέμπτον, ρυθμίζεται ο χρόνος κτήσης εισοδήματος από αγροτικές ενισχύσεις και επιδοτήσεις και η απαλλαγή τους από την ειδική εισφορά αλληλεγγύης για το φορολογικό έτος 2020.

Στη συνέχεια ο κ. Βεσυρόπουλος θα μιλήσει πολύ πιο αναλυτικά για αυτό.

 Έκτον, ρυθμίζεται η υποβολή δήλωσης μεταβολών για μετάταξη από το ειδικό καθεστώς αγροτών στο κανονικό καθεστώς. Διευκολύνεται έτσι η διαδικασία μετάταξης των αγροτών λόγω είσπραξης, κατά το εκάστοτε προηγούμενο φορολογικό έτος, ποσών αγροτικών επιδοτήσεων που υπερβαίνουν τις 5.000 ευρώ και για αυτό θα μιλήσει αναλυτικότερα ο κ. Βεσυρόπουλος.

Έβδομον, εύλογοι οι προβληματισμοί εν μέρει. Χορηγείται οικονομική ενίσχυση με τη μορφή άμεσης επιχορήγησης στην Εταιρεία «Αεροπορία Αιγαίου», δηλαδή, την AEGEAN για την αποκατάσταση της άμεσης συναρτώμενης με την πανδημία του κορονοϊού ζημιάς που υπέστη.

Ποιο είναι ποσό της ενίσχυσης;

Είναι 120 εκατομμύρια ευρώ.

Το ποσό αυτό έχει λάβει την έγκριση της Ευρωπαϊκής Επιτροπής σύμφωνα με την ευρωπαϊκή νομοθεσία για τις κρατικές ενισχύσεις και έχει θεωρηθεί αναλογικό.

Είναι εύλογο;

Σήμερα άκουσα από την Αξιωματική Αντιπολίτευση ότι δεν είναι εύλογο.

Η ανακοίνωση του ΣΥΡΙΖΑ στις 24/11/2020 έλεγε «τα 120 εκατομμύρια είναι εύλογο». Έθετε μετά προβληματισμούς, αλλά για το τίμημα έλεγε ότι είναι εύλογο.

Ως εκ τούτου, η απόφαση της Κυβέρνησης να ενισχύσει με 120 εκατομμύρια ευρώ κρατικής χρηματοδότησης την Αεροπορική Εταιρεία «AEGEAN » είναι εύλογη. Και συνέχιζε μετά – θέλω να ειλικρινής - με κάποιους όρους και προϋποθέσεις στις οποίες θα απαντήσω.

Η παρούσα διάταξη κρίνεται αναγκαία, διότι η εταιρεία που αποτελεί τον βασικό αερομεταφορέα της χώρας μας, όπως και συνολικά ο κλάδος των αερομεταφορών υπέστη εξαιτίας των περιοριστικών μέτρων πολύ σημαντική απώλεια εσόδων λόγω της τεράστιας μείωσης της επιβατικής κίνησης.

Άκουσα τη συνάδελφο της Αξιωματικής Αντιπολίτευσης να λέει «δίνετε 120 εκατομμύρια στην «AEGEAN » - θα δούμε πιο κάτω αν είναι 120 – «ενώ δεν δίνετε για να χρηματοδοτήσετε τις μικρομεσαίες επιχειρήσεις».

Μόνο η επιστρεπτέα προκαταβολή είναι 7 δισεκατομμύρια ευρώ. Τα 7 δισεκατομμύρια ευρώ έχουν πάει κατά 85% στις πολύ μικρές και στις μικρές επιχειρήσεις, 7 δισεκατομμύρια ευρώ - 120 εκατομμύρια ευρώ, εάν θελήσουμε να μιλήσουμε και έτσι με αναλογία, αλλά το θέμα δεν είναι έτσι και δεν είναι αυτή η σύγκριση.

 Επειδή, όμως, ετέθη ο προβληματισμός το αντιστρέφω το επιχείρημα, 7 δις με 120 εκατομμύρια.

Το ερώτημα, όμως, είναι τα 120 εκατομμύρια είναι εύλογα και πρέπει να βοηθήσουμε την «AEGEAN »;

Είναι χαρακτηριστικό ότι σύμφωνα με την ανακοίνωση της Υπηρεσίας Πολιτικής Αεροπορίας στις 13 Ιανουαρίου του 2021 η συνολική αεροπορική επιβατική κίνηση εσωτερικού και εξωτερικού του 2020 κυμάνθηκε στα 19,7 εκατομμύρια επιβάτες σημειώνοντας πτώση 69,3%.

Τα στοιχεία αυτά της μεγάλης μείωσης προφανώς απόρροια του Covid-19 και των μέτρων περιορισμού στις μετακινήσεις που έχουν επιβληθεί παγκοσμίως δείχνουν ότι η χώρα μας επέστρεψε σε επίπεδα διακίνησης επιβατών που είχε πριν από 30 χρόνια και συγκεκριμένα στο 1991, όταν είχαν διακινηθεί 19 εκατομμύρια 587 χιλιάδες 805 επιβάτες στα αεροδρόμια της Ελλάδας. Αυτή ήταν η ζημιά που έγινε το 2020.

 Χαρακτηριστικά αναφέρω, ότι μόνο για το μήνα Δεκέμβριο του 2020 υπήρξε μείωση κατά 85% στη συνολική επιβατική κίνηση και μείωση κατά 88,1% στις αφίξεις επιβατών εξωτερικού.

Άρα, στο ερώτημα «πρέπει να βοηθήσετε», νομίζω δεν τίθεται ερώτημα ή προβληματισμός.

Σημειώνεται τώρα, γιατί υπάρχει και ένα δεύτερο ερώτημα, ότι η πλειονότητα των ευρωπαϊκών χωρών, είτε έχουν ήδη προβεί στις σχετικές ρυθμίσεις παροχής κρατικών ενισχύσεων σε βασικούς αερομεταφορείς, είτε εξετάζουν σχετικές ρυθμίσεις. Γαλλία, Ιταλία, Κύπρος, Γερμανία, Σουηδία. Άρα, και εκεί ακολουθούμε μία πεπατημένη, που έχει αποφασιστεί σε ευρωπαϊκό επίπεδο.

Πάμε στα ποσά, όμως, γιατί έχει ένα ενδιαφέρον και πόσο βοηθάει κάθε χώρα. Στην Πορτογαλία ο όμιλος TAP Air Portugal, ενισχύθηκε με 1,2 δισεκατομμύρια ευρώ από το Πορτογαλικό Δημόσιο, το οποίο είναι μεγέθους, συγκρίσιμο με την Ελλάδα. 1,2 δις. Εδώ μιλάμε για 120 εκατομμύρια.

LUFTHANSA. Έντεκα δισεκατομμύρια ευρώ. Εννιά δισεκατομμύρια από το Γερμανικό Δημόσιο, 0,3 από το Βελγικό Δημόσιο, 0,45 από το Αυστριακό Δημόσιο και 1,4 δις από το Ελβετικό Δημόσιο. Όλα τα ποσά είναι μεγαλύτερα από αυτά που δίνουμε στην AEGEAN. Και δεν δίνουμε και τα 120. Θα επανέλθω.

ALITALIA. Διακόσια εβδομήντα τρία εκατομμύρια από το Ιταλικό Δημόσιο.

AIRFRANCE – KLM. Εφτά δισεκατομμύρια ευρώ από το Γαλλικό Δημόσιο για την AIRFRANCE και 3,4 δισεκατομμύρια ευρώ από το Ολλανδικό Δημόσιο για την KLM.

Άρα, νομίζω ότι και εδώ φαίνεται το μέγεθος της βοήθειας που προσπαθεί να δώσει η κάθε χώρα στους αερομεταφορείς.

Πάμε στην 3η ενότητα. Σημειώνεται, ότι προκειμένου να λάβει αυτή την παροχή οικονομικής ενίσχυσης, η συγκεκριμένη εταιρεία, θα πρέπει πρώτα να κάνει αύξηση μετοχικού κεφαλαίου - αύξηση μετοχικού κεφαλαίου 60 εκατομμύρια ευρώ - και να χορηγήσει στο Ελληνικό Δημόσιο, χωρίς επιβάρυνση, παραστατικά τίτλων δικαιωμάτων, κτήσης κοινών μετοχών, warrants, δηλαδή, έκδοσης της εταιρείας. Και στο ερώτημα που εγείρει και η Αξιωματική Αντιπολίτευση - όχι σήμερα, στην ανακοίνωση που είχε κάνει - «μα γιατί δεν παίρνετε μετοχές και παίρνετε δικαιώματα;», διότι, είναι προφανές, ότι τα δικαιώματα, είναι, ουσιαστικά, μετοχές και έχεις το δικαίωμα να το ασκήσεις, ανάλογα με την τιμή που θα έχει η μετοχή τότε. Ίσα – ίσα που δίνει συγκριτικό πλεονέκτημα, σε σχέση με αυτό που μας καλείτε.

Οι εν λόγω τίτλοι, αντιπροσωπεύουν δικαίωμα απόκτησης ποσοστού 11,5% επί του μετοχικού κεφαλαίου, όπως αυτό θα διαμορφωθεί μετά την ορισθείσα αύξηση του, ενώ το δημόσιο θα διαθέτει δικαίωμα άσκησης αυτών των δικαιωμάτων, εντός χρονικού διαστήματος από δύο έως πέντε έτη, μετά την ημερομηνία εκταμίευσης της εν λόγω οικονομικής ενίσχυσης προς την εταιρεία.

Μ’ αυτόν τον τρόπο, συνεπώς, το Ελληνικό Δημόσιο διασφαλίζεται ότι θα επανακτήσει πίσω σημαντικό μέρος της βοήθειας, που σήμερα προσφέρει στην εταιρεία και αποκτά δυνατότητα αποκόμισης οικονομικού οφέλους. Δυνητικού οικονομικού οφέλους. Το δικαίωμα αυτό μπορεί να χρησιμοποιηθεί, είτε διά της άσκησης των δικαιωμάτων και της απόκτησης του μετοχικού κεφαλαίου, υπό συμφέροντες οικονομικούς όρους, είτε διά της μεταβιβάσεως του δικαιώματος.

Εκτιμώ, συνεπώς, ότι με πολλούς διαφορετικούς τρόπους, κάλυψα, εγώ θα πω, εύλογους προβληματισμούς, που άκουσα και σε αυτή την αίθουσα.

Όγδοο. Ρυθμίζονται διαδικασίες ειδικής διαχείρισης του ν. 4307/2014. Ορίζεται ως δαπάνες λειτουργίας της επιχείρησης, περιλαμβάνονται και οι απαιτήσεις που δημιουργούνται μετά τη θέση της επιχείρησης σε καθεστώς ειδικής διαχείρισης, για την καταβολή οφειλόμενων μισθών, επιδομάτων αδείας και εορτών, αποζημίωσης μη ληφθείσας αδείας, καθώς και αποζημιώσεων, συνέπεια καταγγελίας των συμβάσεων εργασίας από τον ειδικό διαχειριστή.

Συνεπώς, αυτές οι απαιτήσεις ικανοποιούνται πριν και ανεξάρτητα από την διανομή των περιουσιακών στοιχείων, που επέρχεται μετά την κήρυξη του πίνακα κατάταξης πιστωτών, ως εκτελεστού.

Περαιτέρω και προς αποφυγή καθυστερήσεων, ολιγωριών και αμφισβητήσεων στις διαδικασίες ειδικών διαχειρίσεων, ρητώς προβλέπεται, ότι κατά παρέκκλιση κάθε άλλης αντίστοιχης διάταξης, η άσκηση ένδικων μέσων και βοηθημάτων που πλήττει την ικανοποίηση των πιστωτών, δεν αναστέλλει την απόδοση των ποσών στους δικαιούχους.

Ένατο. Ετέθη και αυτός ο προβληματισμός, εύλογα θα πω εγώ. Είχα προϊδεάσει στην ερώτηση που κατέθεσε το Κίνημα Αλλαγής την προηγούμενη εβδομάδα, θα είμαι λίγο σαφέστερος σήμερα και πολύ πιο σαφής όταν οριστικοποιήσουμε τις συζητήσεις με την DIGICOM. Θα δείτε πως θα καταλήξω.

Θεσπίζεται το προσωρινό μέτρο κρατικής ενίσχυσης επιχειρήσεων, με τη μορφή της επιδότησης παγίων δαπανών, με στόχο την περαιτέρω στήριξη και προστασία των επιχειρήσεων, που πλήττονται από τις επιπτώσεις της υγειονομικής κρίσης και των προληπτικών περιοριστικών μέτρων για τη διασπορά του, στις οικονομίες των ευρωπαϊκών κρατών μελών. Η Ευρωπαϊκή Επιτροπή έχει εγκρίνει το προσωρινό πλαίσιο, για τη λήψη μέτρων κρατικής ενίσχυσης, με σκοπό να ενισχυθεί, να στηριχθεί η οικονομία, κατά τη διάρκεια της έξαρσης του κορονοϊού. Μετά την πρόσφατη τροποποίηση του προσωρινού πλαισίου - αυτή έγινε πριν από λίγους μήνες - προστέθηκε η πρόβλεψη για ενισχύσεις υπό τη μορφή στήριξης, για μη καλυπτόμενες πάγιες δαπάνες. Σημείο 3.12 του προσωρινού πλαισίου.

Να το πω πολύ απλά. Αυτή η πρόσθετη πρόβλεψη, είναι ένα καινούργιο εργαλείο που δεν προστίθεται στο προσωρινό πλαίσιο που ήδη υπάρχει και έγινε τον Οκτώβριο, διότι ήδη, πολλά κράτη μέλη και η Ελλάδα, είχε εκφράσει προβληματισμούς, ότι με τα απανωτά μέτρα στήριξης, ας πούμε επιστρεπτέες προκαταβολές, υπάρχουν επιχειρήσεις που χτυπάνε τις 800.000 ευρώ και με το de minimis, το ένα εκατομμύριο. Άρα, δεν μπορούσαμε να βοηθήσουμε περισσότερο. Σας προϊδεάζω ότι εδώ υπάρχουν συζητήσεις και για το προσωρινό πλαίσιο, εκτός αυτού, που θα αναφερθώ τώρα. Και εκεί βλέπω να υπάρχουν αλλαγές σε ευρωπαϊκό επίπεδο. Άρα εδώ τι κάνουμε; Θέτουμε το πλαίσιο, έχουμε κάνει την προκοινοποίηση χθες στην Ευρωπαϊκή Επιτροπή, έτσι ώστε, τους επόμενους δύο μήνες, να είμαστε έτοιμοι με Κοινές Υπουργικές Αποφάσεις, να υλοποιήσουμε το πρόσθετο μέτρο.

Ποιο είναι αυτό; Η δυνατότητα συνεισφοράς των κρατών στις μη καλυπτόμενες πάγιες δαπάνες επιχειρήσεων, των οποίων η επιχειρηματική δραστηριότητα ανεστάλη ή μειώθηκε, ως αποτέλεσμα της πανδημίας. Τα κράτη μέλη, δύνανται να χορηγούν ενισχύσεις επιχείρησης και θα το κάνουμε, υπό τη μορφή στήριξης για μη καλυπτόμενες πάγιες δαπάνες, που πραγματοποιήθηκαν τότε, από 1η Μαρτίου 2020 έως 30 Ιουνίου του 2021. Αυτό είναι το χρονικό διάστημα. Τα προβλεπόμενα από το προσωρινό πλαίσιο χαρακτηριστικά του εργαλείου της κάλυψης των πάγιων δαπανών, ετέθησαν από την αξιότιμη συνάδελφο της αξιωματικής αντιπολίτευσης, θα ισχύσουν και στην Ελλάδα. Ναι, συνεπώς θα ισχύσουν.

Ποια είναι αυτά. Οι επιλέξιμες επιχειρήσεις πρέπει, κατά τη διάρκεια της επιλέξιμης περιόδου, αυτής που ανέφερα, να αντιμετωπίζουν μείωση του κύκλου εργασιών, κατά τουλάχιστον 30% σε σύγκριση με την ίδια περίοδο του 2019. Αυτό λέει το πλαίσιο. Το ανώτατο όριο της ενίσχυσης ανά επιχείρηση, για όλη την περίοδο, είναι 3 εκατομμύρια ευρώ, στο οποίο δεν συσσωρεύονται οι άλλες ενισχύσεις που έχει λάβει η επιχείρηση. Δεν είναι, δηλαδή, πάνω από το ένα εκατομμύριο, είναι πρόσθετα 3 εκατομμύρια, οι οποίες όμως, δύναται να συνυπολογιστούν στις ανάγκες κάλυψης κάθε επιχείρησης.

Το θέσατε. Η ανώτατη ένταση ενίσχυσης της επιχείρησης είναι 70% επί των επιλέξιμων δαπανών, με το ποσό αυτό να φθάνει στο 90% για τις μικρές και τις πολύ μικρές επιχειρήσεις και τα επίπεδα αυτών να διαμορφώνονται, ανάλογα με τα δημοσιονομικά δεδομένα. Με την προτεινόμενη, συνεπώς, διάταξη, εδραζόμενοι πάνω σε αυτό το πλαίσιο που δημιουργήθηκε πριν από λίγους μήνες, η κυβέρνηση προτίθεται να κάνει χρήση, της πρόβλεψης προσωρινού πλαισίου, για να επεκτείνει περαιτέρω το δίχτυ ασφαλείας, που ήδη έχει στήσει με τα μέχρι σήμερα μέτρα, για να στηρίξει την οικονομική δραστηριότητα των κλάδων που έχουν πληγεί σημαντικά, από τις επιπτώσεις του κορονοϊού.

Ήδη, προχωρήσαμε στην προ κοινοποίηση του νέου καθεστώτος, με τη σχετική διάταξη, γι’ αυτό φέραμε τη σχετική διάταξη, στην Ευρωπαϊκή Επιτροπή Ανταγωνισμού στην DIGICOM, ώστε να ακολουθήσει η συζήτηση σε συνέχεια των διερευνητικών επαφών, που έχει γίνει μέχρι σήμερα. Θα οριστικοποιηθούν οι τεχνικές παράμετροι του νέου καθεστώτος και θα διαμορφωθούν τα τελικά χαρακτηριστικά, που θα δομήσουν τις κανονιστικές πράξεις. Έτσι, συνεπώς ενεργούμε, ώστε να έχουμε άμεσα, ένα νέο πλαίσιο στήριξης αυτών των επιχειρήσεων, κυρίως των μικρομεσαίων επιχειρήσεων.

Δέκατον. Παραχωρούνται ακίνητα στο Σωματείο Νέος Γυμναστικός Σύλλογος Θεσσαλονίκης «Ηρακλής 1908», για την κάλυψη των αθλητικών σκοπών του, όπως αυτοί αποτυπώνονται στο καταστατικό του, λαμβάνοντας υπόψη το σημαντικό ρόλο που έχει διαδραματίσει το ιστορικό σωματείο «Ηρακλής 1908», στα αθλητικά και κοινωνικά δρώμενα της χώρας.

Με την παρούσα διάταξη επιδιώκεται η άμεση εξυπηρέτηση αθλητικών αναγκών των μελών του Σωματείου και η εκπλήρωση αθλητικών σκοπών κατά τον προορισμό της χρήσης των ακινήτων.

 Τέλος, 11ο επιταχύνονται οι διαδικασίες προκειμένου να ξεκινήσουν τα έργα που θα χρηματοδοτηθούν από το Ταμείο Ανάκαμψης και Ανθεκτικότητας της Ε.Ε.. Διάταξη του παρόντος σχεδίου νόμου προβλέπει ότι μέχρι την έγκριση του Εθνικού Σχεδίου Ανάκαμψης και Ανθεκτικότητας είναι δυνατή η ένταξη έργων, τα οποία προγραμματίζεται να χρηματοδοτηθούν από Ταμείο στο εθνικό σκέλος του Προγράμματος Δημοσίων Επενδύσεων.

Κυρίες και κύριοι συνάδελφοι, αποδεικνύεται έτσι έμπρακτα, ότι η κυβέρνηση για ακόμα μία φορά επέδειξε εγρήγορση και αποφασιστικότητα στην αντιμετώπιση των προκλήσεων που γεννά η εν εξελίξει πανδημία του κοροναϊού. Με συνεκτικό σχέδιο, με συνεκτικές δράσεις, με βελτιώσεις και εμπλουτισμό των μέτρων που κάθε φορά λαμβάνουμε- πριν στον διάλογο που είχα με τον αξιότιμο συνάδελφο από το Κίνημα Αλλαγής- νομίζω προσέθεσα στοιχεία, τα οποία προσπαθούμε να εμπλουτίσουμε τα μέτρα για να βοηθήσουμε όσο είναι εφικτό την κοινωνία, διασφαλίζουμε την μεγαλύτερη δυνατή στήριξη κοινωνίας και οικονομίας. Διορθώνουμε παράλληλα στρεβλώσεις του παρελθόντος, επιλύουμε προβλήματα του παρόντος και στεκόμαστε έτοιμοι να αδράξουμε τις ευκαιρίες του μέλλοντος.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς σας ευχαριστούμε, πολύ κύριε Υπουργέ, για την εισήγησή σας.

Αν μου επιτρέπετε μία ερώτηση. Επειδή στο άρθρο 42, αναφερθήκατε ουσιαστικά στη δυνατότητα χρηματοδότησης έργων από το Ταμείο Ανάκαμψης πριν ακόμη εγκριθεί το εθνικό σχέδιο, μήπως έχετε κάποιο χρονοδιάγραμμα, το οποίο θα μπορούσατε να μας δώσετε, κύριε Υπουργέ; Ή κάποια άλλη στιγμή, ενδεχομένως, την άλλη εβδομάδα σε ό,τι αφορά την έγκριση του εθνικού σχεδίου;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Εάν θα θέλατε και σήμερα θα μπορούσα αλλά θα χρειαστώ λίγο περισσότερο χρόνο, γιατί θέλω να ξεδιπλώσω όλο αυτό το σχεδιασμό όπως το έκανα την προηγούμενη εβδομάδα την Παρασκευή στην Ερώτηση που κατέθεσε το Κίνημα Αλλαγής. Είναι στα Πρακτικά όλα τα χρονοδιαγράμματα, όλες οι προτεραιότητες τα βασικά έργα στους τέσσερις πυλώνες, η προχρηματοδότηση, άρα, εάν θέλετε, μπορώ πολύ ευχαρίστως, κατά τη διάρκεια της συζήτησης επί των άρθρων να επανέλθω στοχευμένα και ουσιαστικά να επαναλάβω αυτά που είπα μόλις προχθές στην Κοινοβουλευτική Ερώτηση.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ κύριε Υπουργέ.

Το λόγο έχει η κυρία Κομνηνάκα.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτα (Νόνη) Δούνια, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Μαρία Κομνηνάκα, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Ευχαριστώ, κύριε Πρόεδρε.

Σήμερα θα επικεντρώσω την τοποθέτησή μου κυρίως στο δεύτερο μέρος του νομοσχεδίου. Θα αναφερθώ αναλυτικά και για τα ζητήματα των απογραφών στις επόμενες τοποθετήσεις και για τα υπόλοιπα άρθρα.

 Εξάλλου το δεύτερο μέρος του νομοσχεδίου είναι οι διατάξεις αυτές που η Κυβέρνηση χρησιμοποιεί προπαγανδιστικά εδώ και μέρες για να παρουσιάσει μια εικόνα στήριξης της οικονομίας και ενίσχυσης των πληγέντων κλάδων. Αυτή είναι όμως η μισή αλήθεια, αφού τα μέτρα στήριξης δεν είναι το ίδιο γαλαντόμα για όλους. Για ακόμα μια φορά δεν μπορεί να κρυφτεί το ταξικό πρόσημο των μέτρων που παίρνει η Κυβέρνηση. Γιατί για άλλους δίνει «γεμάτη την κατσαρόλα με το φαγητό» και για άλλους τους ζητάει να χορτάσουν με τα ψίχουλα.

Και επειδή άκουσα και την τοποθέτηση του κυρίου Υπουργού για τη χρηματοδότηση της AEGEAN. Είναι πράγματι προκλητικό ότι στο ίδιο νομοσχέδιο συνδυάζεται, έχουμε από τη μια πλευρά την παχυλή επιδότηση 120 εκατομμυρίων ευρώ «ζεστό χρήμα» την οποία, να με συγχωρέστε, αλλά τα επιχειρήματα για τη δήθεν διαφύλαξη των θέσεων εργασίας, όχι μόνο πρέπει να ανησυχούν για το μέλλον αλλά ήδη έχουν χρεοκοπήσει από την ίδια την πραγματικότητα. Ήδη, τους προηγούμενους μήνες η AEGEAN έχει προχωρήσει σε δεκάδες απολύσεις από τμήματα σε όλη την Ελλάδα. Απολύσεις εργαζομένων πάνω στους οποίους χτίστηκε «στις πλάτες» τους το θαύμα του τουρισμού τα προηγούμενα χρόνια και μετά από τόσα χρόνια εργασίας βρήκε ευκαιρία να διώξει το διάστημα αυτό.

Ενώ, βέβαια, πρώτα αξιοποίησε όλα τα αντεργατικά μέτρα που ψηφίστηκαν «με το σωρό» μέσα στην πανδημία, τα προγράμματα «Συνεργασία», τις αναστολές, την τηλε-εργασία, που έχει κάνει «λάστιχο» τη ζωή των εργαζομένων, όσων παραμένουν στη δουλειά.

Άρα, για ακόμα μια φορά οι ζεστές επιδοτήσεις των μεγάλων επιχειρήσεων που δεν είναι, βέβαια, μόνο η AEGEAN ή το μόνο μέτρο που πάρθηκε σε αυτήν την περίοδο, φαίνεται, από ποιανού την πλάτη βγαίνουν και ότι για ακόμη μια φορά τα σπασμένα και αυτής της κρίσης, τα στέλνεται να τα πληρώσουν οι εργαζόμενοι, οι αυτοαπασχολούμενοι, δηλαδή, αυτοί που ουσιαστικά δεν στηρίζονται όλο αυτό το διάστημα.

Στο ίδιο νομοσχέδιο, λοιπόν, στο «ίδιο ζύγι», βάζετε και τα διάφορα προσωρινού χαρακτήρα μέτρα που αναστέλλουν για λίγους μήνες οφειλές, όπως για παράδειγμα η παράταση για ένα μήνα της ημερομηνίας πληρωμής των επιταγών ή άλλο οριζόντιου χαρακτήρα μέτρα που δεν λειτουργούν με τον ίδιο τρόπο -αν θέλετε- για τις μικρές επιχειρήσεις και με αυτούς που λειτουργούν για μεγαλύτερες επιχειρήσεις που είχαν και το προηγούμενο διάστημα πολύ μεγάλους τζίρους ή και για όσους δούλεψαν με το e-shop και με τα λοιπά, στη διάρκεια της πανδημίας, όπως οι μεγάλες αλυσίδες που δεν είχαν τις ίδιες απώλειες με μικρά μαγαζιά.

Βέβαια, όλες αυτές οι αναστολές προστίθενται μαζί με άλλες τόσες, μεταθέτουν ουσιαστικά τη «θηλιά» και γίνονται χρέη για χιλιάδες μικρούς επαγγελματίες της εστίασης, για τα εμπορικά μαγαζιά και άλλες μικρές επιχειρήσεις, θα μετατραπούν σε οριστικό λουκέτο το αμέσως επόμενο διάστημα. Τότε, δηλαδή, που θα βρεθούν αντιμέτωποι με την καταβολή του συνόλου των οφειλών τους σε τράπεζες, σε Ασφαλιστικά Ταμεία, σε πιστωτές και θα κινδυνεύσουν να χάσουν ότι έχουν και δεν έχουν, αφού για όλους αυτούς φροντίσατε ταυτόχρονα να ψηφίσετε τον Πτωχευτικό Κώδικα εν μέσω πανδημίας.

Στους μεγάλους επιχειρηματικούς ομίλους δίνεται επιδοτήσεις, νομοθετείται ταυτόχρονα όλη τη διάρκεια της πανδημίας μια σειρά αντεργατικά μέτρα, ετοιμάζεται τώρα να νομιμοποιήσετε ξανά τις απλήρωτες υπερωρίες, «εργασιακές σχέσεις λάστιχο», αναστολές και τόσα άλλα, που τους επιτρέπεται να τσακίζουν ουσιαστικά τους εργαζόμενους για να πολλαπλασιάσουν τα κέρδη τους, αλλά για τους μικρούς αυτό-απασχολούμενους, τους επαγγελματίες, για τους εργαζόμενους και τα λαϊκά στρώματα, η μόνη δεύτερη ευκαιρία που έχουν, είναι, οι κατασχέσεις, τα λουκέτα και οι πλειστηριασμοί, τα οποία μπορεί για λίγους μήνες να τα αναστέλλεται, αλλά δεν παύουν να τους απειλούν και να τους περιμένουν μπροστά τους.

Είναι, βέβαια και μια ακόμα περίτρανη απόδειξη που επιβεβαιώνει την κριτική που κάνουμε και αυτό που δεν το κρύβεται εξάλλου, ότι τη μερίδα του λέοντος των περιβόητων ενισχύσεων του Ταμείου Ανάκαμψης, κατευθύνεται για τη στήριξη συγκεκριμένων επιχειρηματικών ομίλων, δηλαδή, του τουρισμού, της ενέργειας και των μεταφορών.

Η κατεύθυνση αυτή, βέβαια, προδιαγράφει -αν θέλετε- και το πού θα πάει και το μεγαλύτερο μέρος των νέων κρατικών ενισχύσεων που νομοθέτησε σήμερα για τις πληγείσες επιχειρήσεις με τη μορφή της επιδότησης παγίων δαπανών, σύμφωνα με την απόφαση της Ευρωπαϊκής Επιτροπής. Εξάλλου, αυτό που ονομάζουνε ή θεωρούνε μικρομεσαίες επιχειρήσεις η Ευρωπαϊκή Ένωση αλλά και η Κυβέρνηση επιχειρήσεις, δηλαδή επιχειρήσεις από 100 ή 150 άτομα προσωπικό, με σύγχρονο εξοπλισμό και άρτια οργανωμένο λογιστήριο, δεν έχει καμία σχέση, βέβαια, με τον έμπορο, το βιοτέχνη, τον επαγγελματία, τον αυτοκινητιστή, τον αγρότη που παλεύει όλη μέρα για ένα μεροκάματο.

Ακόμα και το μέτρο της επιστρεπτέας προκαταβολής που το χρησιμοποιείτο ως σημαία σήμερα για τη στήριξη προς τους επαγγελματίες, εκτός για τους διάφορους λόγους, στις τρεις πρώτες φάσεις οι περισσότεροι δεν μπόρεσαν να ενταχθούν και την ίδια ώρα το χρησιμοποιήσατε αυτό ως πρόσχημα ή ως δικαιολογία, για να διακόψετε πρόωρα και το ελάχιστο αυτό επίδομα ειδικού σκοπού που τους δώσαμε την πρώτη περίοδο της πανδημίας. Ακόμα και τώρα που κατάφεραν να ενταχθούν περισσότεροι από τις προηγούμενες φάσεις, τα ποσά που δόθηκαν δεν αρκούν ούτε στοιχειωδώς για να καλυφθούν οι υποχρεώσεις μιας μικρής επιχείρησης, πόσο μάλλον για να επιβιώσουν με αυτά και εκείνοι και η οικογένειά τους. Τουλάχιστον σας ζητήσαμε μια σειρά από προτάσεις για τα χαμηλότερα εισοδήματα, για εκείνους που και πριν από τη διάρκεια της πανδημίας δυσκολεύονταν να επιβιώσουν, να κάνετε τα ποσά για τις μικρές αυτές επιχειρήσεις μη επιστρεπτέα.

Όπως, βέβαια, από οποιοδήποτε επίδομα ειδικού σκοπού αποκλείσατε τους γεωργούς και τους κτηνοτρόφους, ενώ οι όποιες ενισχύσεις διατέθηκαν στον αγροτικό κλάδο ήταν πολύ κάτω των αναγκών με πολλούς αποκλεισμούς που δεν μπορούσαν να καλύψουν τις απώλειες του εισοδήματός τους.

Επίσης, είναι προβληματικό, υπάρχει και η διάταξη του νομοσχεδίου που αναστέλλει για ένα διάστημα το ειδικό καθεστώς ΦΠΑ, σε ορισμένες περιπτώσεις επειδή οι ενισχύσεις που δόθηκαν ενόψει του κορωνοϊού δεν εξαιρούνται από τον υπολογισμό του ορίου του ειδικού καθεστώτος, όπως συμβαίνει με τις αποζημιώσεις του ΕΛΓΑ και του de minimis, οι αγρότες αυτοί περνάνε υποχρεωτικά στο καθεστώς τήρησης βιβλίων φορτώνοντας τους με υπέρμετρα έξοδα για λογιστές και λοιπά που βέβαια για τους αγρότες των μικρότερων εισοδημάτων τα έξοδα αυτά είναι δυσβάσταχτα.

Για τους χιλιάδες, λοιπόν, αυτοαπασχολούμενους που σήμερα βρίσκονται στο όριο της καταστροφής, τα μέτρα που παίρνετε είναι ανεπαρκή και δεν λύνουν τα αδιέξοδά τους. Κυρίως, γιατί δεν απαντούν στο ερώτημα στο τι θα γίνει το επόμενο διάστημα, που οι αναστολές οφειλών θα μετατραπούν σε μη διαχειρίσιμα χρέη και θα προστεθούν σε νέες οφειλές που θα τρέχουν. Ομοίως, αποτελεί εμπαιγμό και για τους αγρότες, που παλεύουν να επιβιώσουν στις συνθήκες της νέας οικονομικής κρίσης, να τους παρουσιάζετε ως μέτρο ελάφρυνσης ότι τους απαλλάσσετε από την εισφορά αλληλεγγύης στις αγροτικές επιδοτήσεις μόνο για το έτος 2020, αντί να καταργήσετε οριστικά ένα τέτοιο μέτρο, το οποίο πλήττει τα μικρά εισοδήματα τόσο των εργαζομένων όσο και των αγροτοπαραγωγών και τελικά λειτουργεί ουσιαστικά μόνο για το ξαναμοίρασμα της φτώχειας. Αν δεν θέλετε να καταργήσετε την εισφορά αλληλεγγύης από τους αγρότες και τα χαμηλά εισοδήματα των αυτοαπασχολούμενων, να κάνετε και σε αυτούς την πληρωμή τους εθελοντική, όπως κάνετε για παράδειγμα με τους εφοπλιστές. Βέβαια, για αυτούς γίνεται για το σύνολο σχεδόν της φορολογίας τους και όχι μόνο για τέτοιες έκτακτες ενισχύσεις. Το πρόβλημα, λοιπόν, δεν είναι οι αντοχές της οικονομίας, αλλά οι πολιτικές επιλογές και προτεραιότητες που βάζετε.

 Απάντηση στα ημίμετρα οριζόντιου χαρακτήρα που νομοθετείτε, τα οποία δεν μπορούν να στηρίξουν ουσιαστικά αυτούς που πραγματικά το έχουν ανάγκη, είναι η πρόταση νόμου που κατέθεσε το ΚΚΕ, την οποία σας καλούμε να υιοθετήσετε. Είναι τα μέτρα για ανακούφιση και τη δραστική μείωση των χρεών των αυτοαπασχολούμενων της πόλης και της υπαίθρου που επικεντρώνουν σε εκείνους που με τα χαμηλότερα εισοδήματα, δηλαδή όσους κατά το έτος 2019 είχαν ετήσιο ατομικό εισόδημα κάτω των 12.000 ευρώ, προσαυξημένο κατά 3.000 ευρώ για κάθε προστατευόμενο μέλος. Το εισόδημα αυτό στην πρόταση νόμου προτείνουμε να επανέλθει στο αφορολόγητο όριο.

Επίσης, προτείνεται να δοθεί στους ελεύθερους επαγγελματίες βιοτέχνες, εμπόρους, αγροκτηνοτρόφους και ψαράδες αυτών των εισοδημάτων, αποζημίωση ειδικού σκοπού ύψους χιλίων ευρώ για κάθε μήνα από τον Οκτώβριο του 2020 και μετά και για όσο διάστημα διαρκούν τα περιοριστικά μέτρα. Όσον αφορά, τα χρέη τους προς τις τράπεζες και το δημόσιο, να διαγραφούν οι τόκοι και οι προσαυξήσεις και να γίνει κούρεμα των αρχικών χρεών στο 30% για όσους διατηρούν την επιχείρησή τους και 50% για όσους έχουν κλείσει και είναι άνεργοι. Να διαγραφούν οι προσαυξήσεις από τις οφειλές τους στα ασφαλιστικά ταμεία για τις ατομικές τους εισφορές. Για τους μήνες των περιορισμών της πανδημίας, να επιδοτηθούν οι ατομικές τους ασφαλιστικές εισφορές από το κράτος στο 100%. Να παγώσουν οι οφειλές τους για όσο διαρκεί η κρίση και να μην επιτρέπουν τα μέτρα αναγκαστικής εκτέλεσης. Να μην επιστραφεί η επιστρεπτέα προκαταβολή για τα εισοδήματα αυτά. Τα μέτρα αυτά θεωρούμε ότι είναι επιτακτικά αναγκαία για την επιβίωση των αυτοαπασχολούμενων και βιοπαλαιστών αγροτών που έχουν οδηγηθεί κυριολεκτικά σε απόγνωση με τη συσσώρευση όλων αυτών των χρεών που θα κληθούν να τα πληρώσουν το αμέσως επόμενο διάστημα.

Η κανονικότητα, λοιπόν, που υπόσχεται η κυβέρνηση στους αυτοαπασχολούμενους, όπως βέβαια συμβαίνει και για τους εργαζόμενους, είναι κενό γράμμα. Όχι μόνο γιατί η πανδημία έχει ακόμα πολύ δρόμο μπροστά της, δυστυχώς τα σημάδια των τελευταίων ημερών δείχνουν μάλλον επιστροφή στους περιορισμούς, αλλά και γιατί η αβεβαιότητα και η κρίση στην καπιταλιστική οικονομία τόσο της χώρας όσο και διεθνώς δεν θα ξεπεραστούν αναίμακτα. Έχετε εξάλλου φροντίσει επαρκώς γι’ αυτό. Θα αποδειχθεί κακοτράχαλος ο δρόμος για τις χιλιάδες μικρές επιχειρήσεις και τα ευχολόγια σας και οι δηλώσεις συμπάθειας και πάλι απατηλές. Μην ξεχνάτε, εξάλλου ότι όλοι αυτοί είναι που σήκωσαν και σηκώνουν ακόμη στην πλάτη τους τα βάρη της προηγούμενης κρίσης και τη ραγδαία μείωση των εισοδημάτων τους από τις αντιλαϊκές πολιτικές και τη φοροεπιδρομή της τελευταίας δεκαετίας τουλάχιστον. Ετοιμάζεστε τώρα να ρίξετε το λογαριασμό και αυτής της κρίσης στις πλάτες τους. Να ξέρετε ότι κάτι τέτοιο δεν θα σας αφήσουν να το κάνετε. Η αγανάκτηση και η αβεβαιότητα που σιγοβράζει όλο αυτό το διάστημα θα βρει τη διέξοδο και θα εκδηλωθεί σε μαζικό ορμητικό λαϊκό κίνημα. Όσα φιρμάνια και απαγορεύσεις και αν βγάλετε, το έδειξαν εξάλλου αυτό και οι χθεσινές κινητοποιήσεις και η μέρα δράσης των μικρών επαγγελματιών και πολύ περισσότερο το τεράστιο τράνταγμα που ένιωσε σήμερα η Κυβέρνηση από τις μαζικές κινητοποιήσεις των φοιτητών, των μαθητών και των εκπαιδευτικών που δείχνει ότι δεν θα ανεχτούν να διακινδυνεύετε άλλο τη ζωή τους και τα δικαιώματά τους.

Το τράνταγμα αυτό να ξέρετε, ότι θα μετατραπεί σε σεισμό, όταν συνειδητοποιήσουν τη δύναμη που έχουν να επιβάλουν το δίκιο τους.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Υπουργός για μια παρέμβαση.

**ΧΡΗΣΤΟΣ ΣΤΑΪΚΟΥΡΑΣ(Υπουργός Οικονομικών)**: Νομίζω, ότι πάντα στην Επιτροπή Οικονομικών Υποθέσεων δίνεται η δυνατότητα να ανταλλάξουμε κάποιες σκέψεις θέσεις και απόψεις, αλλά πάντα με δεδομένα. Θεωρώ, ότι πρέπει να μιλάμε μακριά από θριαμβολογία, αλλά και μακριά από μηδενισμό και κινδυνολογία.

Άκουσα την συνάδελφο από το Κ.Κ.Ε., να λέει ότι «δεν έχετε δώσει τίποτα στους αγρότες στην 5η επιστρεπτέα» και είδατε ότι έδωσα αναλυτικά στοιχεία και ενδεικτικά θα σας πω. Εκτροφή αιγοπροβάτων 14.280, καλλιέργεια δημητριακών-οσπρίων 10.618, καλλιέργεια ελαιωδών καρπών 8.921, αυτοί είναι οι δικαιούχοι, καλλιέργεια οινωδών φυτών 7.741, καλλιέργειες λαχανικών, πεπονοειδών, ριζών και άλλων 5.055, καλλιέργεια μηλοειδών και πυρηνόκαρπων 3.791, καλλιέργεια σταφυλιών 2.658. Υπάρχουν και άλλες κατηγορίες. Αυτές μόνο να αθροίσετε, είναι περίπου 60.000 συμπατριώτες μας, αγρότες που παίρνουν πόρους από την 5η επιστρεπτέα, όπως έπαιρναν και από την 4η και μάλιστα το 50% αυτού, δεν επιστρέφεται και έχουμε δώσει και 150 εκατομμύρια το 2020 στο Υπουργείο Αγροτικής Ανάπτυξης, για να δώσει στους κλάδους, οι οποίοι πλήττονται και έδωσα συγκεκριμένα στοιχεία την προηγούμενη Παρασκευή.

Εάν μου πείτε, αν καλύπτουμε όλη τη ζημιά ενός πολίτη, ήμασταν πολύ ειλικρινείς. Δεν θα καλύψουμε όλες τις ζημιές και τις απώλειες, δεν είναι εφικτό αυτό πουθενά παγκοσμίως. Υπάρχουν απεριόριστες ανάγκες, περιορισμένοι πόροι, αλλά νομίζω ότι εφαρμόζουμε τα σωστά μέτρα, όσο είναι δυνατό και με βάση τις δυνατότητες που έχει η χώρα.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ(Ειδικός Αγορητής της Ελληνικής Λύσης)**: Κύριε Υπουργέ, θα ήθελα να ξεκαθαρίσουμε σχετικά με το νομοσχέδιο για τα κόκκινα δάνεια, αν το ποσό είναι 240 δις ή 260 δις. Θα ήθελα να το διευκρινίσουμε, σαν ξεκίνημα της συζήτησης.

 **ΧΡΗΣΤΟΣ ΣΤΑΪΚΟΥΡΑΣ(Υπουργός Οικονομικών)**: Το ιδιωτικό χρέος είναι στο σύνολό του, αλλά είναι σημαντικό να έχουμε το εξής. Τα κόκκινα δάνεια των τραπεζών μειώνονται και συνεχίζουν να μειώνονται, γιατί γίνονται τιτλοποιήσεις. Αυτό δεν σημαίνει, ότι το χρέος του πολίτη μειώνεται. Φεύγει από την τράπεζα και πάει στον διαχειριστή. Άρα, ένα άλλο θέμα το χαρτοφυλάκιο της τράπεζας, πόσα είναι τα κόκκινα δάνεια, που είναι βασική προϋπόθεση για να έχουμε πιστωτική επέκταση, κυρίως προς μικρομεσαίες επιχειρήσεις και άλλο θέμα η ωρολογιακή βόμβα του ιδιωτικού χρέους, που είναι το άθροισμα των οφειλών του πολίτη σε τράπεζες, διαχειριστές, εφορία και ασφαλιστικά ταμεία. Είχα δώσει το νούμερο, είναι πάνω από 240 δις. Το είχαμε δώσει, όταν το συζητούσαμε. Αυτή τη στιγμή, δεν θα σας πω. Σήμερα έδωσα τα στοιχεία μόνο για αναστολές πληρωμών και ρυθμίσεις δανείων. Αυτά τα ποσά έδωσα.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής)**: Το λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ(Ειδικός Αγορητής της Ελληνικής Λύσης)**: Η αλήθεια είναι πως ο Υπουργός είναι πολύ συνεργάσιμος και ότι είναι δύσκολες και οι εποχές, είναι δύσκολη η εξίσωση που καλείται να λύσει, η όποια κυβέρνηση θα ήταν τώρα με την πανδημία και τα οικονομικά θέματα. Απλά όταν νομοθετούμε, πρέπει να έχει αποτέλεσμα, να έχει αντίκρισμα στην κοινωνία και να ανακουφίζονται κάπως οι άνθρωποι που τους αφορά.

 Θέλω να πω ότι -και ευχαριστούμε που μας δώσατε σήμερα τη λίστα με τους ΚΑΔ- απλά η εξίσωση στο τέλος λέει ότι από τους 25.000, ας πούμε, οι 17.500 δεν επιλέχθηκαν, επιλέχθηκαν μόνο οι 7.500. Άρα, κάτι προβληματικό έχει συμβεί εδώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Εξαρτάται τον κλάδο.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Εξαρτάται τον κλάδο, το καταλαβαίνω, αλλά ξέρετε ότι υπάρχουν και άνθρωποι, οι οποίοι έμειναν εκτός. Τώρα το ντελίβερι, είπατε, προηγουμένως. Ωραία, πόσο να αύξησε τον τζίρο του αυτός ο άνθρωπος από το ντελίβερι που είναι εκτός;

 **ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Αν δείτε τη πρώτη στήλη, νομίζω ότι είναι η εικόνα που έχουμε όλοι στην πραγματικότητα. Η πρώτη γραμμή λέει ότι περίπου το 70% της εστίασης είναι δικαιούχοι. Αυτοί πράγματι δεν μπορούν να κάνουν ντελίβερι, είχαν απώλεια τζίρου. Το 30%, όμως, αποδεικνύεται ότι με κάποιο τρόπο μπόρεσε να βοηθηθεί, μόνο του. Από κει και πέρα εύλογα, μου το είχατε πει και εσείς και το επαναλαμβάνω, οι νέες επιχειρήσεις που είναι σε αυτό το χώρο πράγματι δεν μπορούσαν να αποδείξουν τη μείωση του τζίρου και ερχόμαστε να κάνουμε τη βελτίωση μόλις κλείσει η πλατφόρμα 2 του μήνα. Αν δείτε κάποια άλλα επαγγέλματα θα καταλάβετε.

**ΚΩΝΣΤΑΤΝΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Να πούμε ότι το 2021 είναι ένα έτος απογραφής πληθυσμού της χώρας -θα κάνω μια γενική τοποθέτηση για το νομοσχέδιο σήμερα επί της αρχής- είναι όμως και μια διαδικασία, η οποία μάλλον είναι καταδικασμένη να μην πετύχει. Δεν θα πω να αποτύχει, λέω να μην πετύχει γιατί η απογραφή, λόγω της κατάστασης που ζούμε, θα πραγματοποιηθεί από την ΕΛΣΤΑΤ εξ’ αποστάσεως. Θα πραγματοποιηθεί ηλεκτρονικά κυρίως και τηλεφωνικά. Φυσική παρουσία θα υπάρξει μόνο σε εξαιρετικές περιπτώσεις. Αντιλαμβάνεστε, λοιπόν, κύριε Υπουργέ, ότι το εγχείρημα είναι λίγο ουτοπικό και φυσικά τα όποια αποτελέσματα που θα προκύψουν, τα οποία είναι πολύ σημαντικά, θα είναι πλασματικά. Και θα είναι πλασματικά για να κουκουλώσουν και την τραγική πραγματικότητα. Η Ελλάδα, δυστυχώς και αυτό είναι ένα πολύ σημαντικό κομμάτι, που πρέπει μέσα από το νομοσχέδιο αυτό να το ακούσει ο κόσμος, είναι μία χώρα η οποία σβήνει.

 Σαν Ελληνική Λύση μιλάμε πάντα με στοιχεία, θα το κάνουμε και σήμερα. Ακούστε λίγο. Σύμφωνα με τα επίσημα στοιχεία του ΟΗΕ - δεν είναι δικά μου τα στοιχεία, είναι τα επίσημα στοιχεία του ΟΗΕ - που δόθηκαν στη δημοσιότητα για όλες τις χώρες του κόσμου και το συνολικό πληθυσμό του πλανήτη και αναδημοσιεύονται τα στοιχεία αυτά από το Worldometer, κατά τη δεκαετία που έκλεισε η Ελλάδα έχασε μισό εκατομμύριο πολίτες. Είναι τραγικό. Παράλληλα μόνο για το 2020, για τη χρονιά που αποχαιρετήσαμε πριν από λίγο καιρό, υπάρχει σοβαρότατη μείωση του πληθυσμού της Ελλάδας σε ποσοστό 0,48. Αυτό σε αριθμούς μεταφράζεται, μιλάμε για 50.000 λιγότερους Έλληνες σ’ ένα χρόνο.

Κάθε μήνα που περνούσε το 2020 ο πληθυσμός μειωνόταν κατά 4.200 ανθρώπους, 138 τη μέρα μείωση, κάθε μέρα. Ουσιαστικά χάθηκε μια πόλη. Είναι τραγικό και παράλληλα και αυτό είναι πιο τραγικό, κύριοι Υπουργοί, αυξήθηκε ο μέσος όρος ηλικίας της χώρας. Είμαστε μέσο όρο 46 ετών, δηλαδή, γεράσαμε σε μια δεκαετία έξι χρόνια. Το 1980 ο μέσος όρος της πατρίδας μας ήταν 35 έτη. Το 1960 ήμασταν στα 28. Αυτά είναι δείγματα ανησυχητικά. Είναι απογοητευτικές οι προβλέψεις φυσικά και για τις επόμενες δεκαετίες.

Σήμερα υπολογίζουμε ότι είμαστε περίπου 10.500.000. Σε τριάντα χρόνια θα είμαστε οριακά πάνω από τα 9 εκατομμύρια. Αυτά βέβαια ισχύουν μόνο για τους Έλληνες, γιατί ταυτόχρονα το ζούμε και πρέπει να το αντιμετωπίσουμε, έχουμε αυτήν την αθρόα εισβολή των παράνομων μεταναστών στην Ελλάδα. Μόνο το 2020 -πάλι στοιχεία- οι αλλοδαποί κάτοικοι του Δήμου Αθηναίων αυξήθηκαν και έφτασαν στους 110.267.

Αυτό, τι σημαίνει για το δήμο Αθηναίων; Ότι ένας στους έξι είναι αλλοδαπός. Αν υπολογίσουμε και τους παράνομους, γιατί εγώ μιλάω για τους νόμιμα ευρισκόμενους εδώ, τα πράγματα είναι ακόμα χειρότερα. Πώς θα τους μετρήσουμε τους ανθρώπους αυτούς; Για πείτε μου εσείς. Θα κάνουμε καταγραφή. Πώς θα τους μετρήσουμε; Μέσω ίντερνετ; Μέσω τηλεφώνων; Πώς; Η αλήθεια είναι, ότι το 2015 ξεκίνησε το δράμα, επί ΣΥΡΙΖΑ, αλλά και η Νέα Δημοκρατία τα έκανε χειρότερα. Γιατί το λέω αυτό; Γιατί από το 2015 έως το 2019 ο πληθυσμός των μεταναστών με χαρτιά στην Αθήνα ήταν 105.935. Το 2019 – 2020, επί Νέας Δημοκρατίας ο πληθυσμός μεταναστών με χαρτιά στην Αθήνα ήταν 110.000. Αυξήθηκαν. Ξαναλέω, ότι αυτοί είναι μόνο όσοι θεωρούνται νόμιμοι. Οι παράνομοι μπορεί εύκολα να είναι άλλοι τόσοι. Δεν το ξέρουμε αυτό γιατί υπάρχει πολύς κόσμος εδώ μέσα και ιδίως τώρα που τους παίρνουν από τα νησιά και τους φέρνουν έχει αυξηθεί πάρα πολύ ο αριθμός.

 Θα σας αναφέρω, όμως, ακόμη ένα στοιχείο, κ. Υπουργέ, που προκύπτει από άλλη έρευνα που δημοσιεύτηκε στο έγκυρο περιοδικό «Lancet». Σήμερα η Τουρκία έχει 80 εκατομμύρια πληθυσμό, δηλαδή οχτώ φορές μεγαλύτερο πληθυσμό από εμάς. Σύμφωνα με τις προβλέψεις της έρευνας στα επόμενα 50 χρόνια θα έχει 20 φορές μεγαλύτερο πληθυσμό. Όσο εμείς σβήνουμε οι γείτονες γιγαντώνουν. Η απογραφή, λοιπόν, από την ΕΛΣΤΑΤ για να έχει νόημα πρέπει να εντοπίσει τους πάντες. Γιατί για να αντιμετωπίσουμε την κατάσταση πρέπει να την γνωρίζουμε. Να ξέρουμε τι ακριβώς έχουμε στα χέρια μας και μετά να πορευθούμε. Ποιος, λοιπόν, παράνομος μετανάστης θα καταγραφεί μέσω ίντερνετ; Πώς σκοπεύετε να απογράψετε τους ανθρώπους αυτούς που είναι ουσιαστικά άνθρωποι φαντάσματα; Που θα τους βρούμε; Πώς θα γίνει γι’ αυτούς η απογραφή;

Και κάτι ακόμη που θα θέλαμε να έχουμε μια απάντηση. Σήμερα είπαμε, ότι στην Ελλάδα είμαστε 10.500.000 πληθυσμός. Το αναφέρω γιατί είναι επίκαιρο θέμα κι αυτό και έχει οικονομικό, αν θέλετε ενδιαφέρον. Με δεδομένο, ότι τα παιδιά δεν θα εμβολιαστούν, οι μικρές ηλικίες, είμαστε περίπου 9,5 εκατομμύρια. Εμείς παραγγείλαμε και πήραμε 25 εκατομμύρια δόσεις εμβολίων. 25 εκατομμύρια. Διπλές οι δόσεις. Άρα υπολογίσαμε 12,5 εκατομμύρια κόσμο. Εδώ, έχουμε 2,5 εκατομμύρια ανθρώπους που δεν φαίνονται στο σύστημα. Είναι λεφτά αυτά. Να σας παραδεχθούμε κάτι. Οι γενικές απογραφές, το οποίο πάμε να κάνουμε τώρα, αποτελούν βάση για χάραξη, αποτελούν μια βάση για υλοποίηση κυβερνητικής πολιτικής μόνον, όταν αυτές διενεργούνται ορθά και πραγματικά. Να συλλέγουμε, δηλαδή, στοιχεία θετικά, στις πραγματικές του διαστάσεις, για το μέγεθος και τα χαρακτηριστικά του πληθυσμού και τις συνθήκες στέγασής του.

Επίσης, είναι πολύ σημαντικό και στο κομμάτι της απογραφής στη γεωργία και στην κτηνοτροφία. Ιδιαίτερα μετά την κατάρρευση του τουρισμού της χώρας μας αναδείχθηκε το θέμα αυτό πάρα πολύ. Ποιο είναι αυτό; Ότι δεν πρέπει, και αυτό το φωνάζουμε από την πρώτη μέρα που μπήκαμε μέσα, η εθνική μας οικονομία να στηρίζεται αποκλειστικά στον τουρισμό, αλλά να στραφεί στον πρωτογενή τομέα όπως στην γεωργία, στην αλιεία και στην κτηνοτροφία. Στο πλαίσιο αυτό η πραγματική απεικόνιση των γεωργικών και κτηνοτροφικών εκμεταλλεύσεων, όλες όσες υπάρχουν στη χώρα, είναι πολύ απαραίτητη για την οικονομική ανάκαμψη της πατρίδας μας βασιζόμενη στην ενίσχυση, κι εκεί είναι το μεγάλο σημείο, της πρωτογενούς παραγωγής. Έχουμε μιλήσει από την πρώτη στιγμή για μια σύγχρονη πρωτογενή παραγωγή. Έχει μαλλιάσει η γλώσσα μας. Την παραγωγή 5ης γενιάς που θα εξαντλεί πραγματικά τη χρήση της τεχνολογίας. Μόνο με αυτόν τον τρόπο θα αναπτυχθεί η αγροτική παραγωγή και θα στηριχθούν ουσιαστικά οι αγρότες μας. Μόνο έτσι οι νέοι μας θα στραφούν στη γεωργία, ακόμα κι αυτοί που έχουν φύγει από την πατρίδα μας, κάνοντας πράξη την επιστήμη τους, στην πραγματικότητα, σε μια βιώσιμη αγροτική ανάπτυξη. Εξάλλου, η απογραφή στις γεωργικές και κτηνοτροφικές εκμεταλλεύσεις αφορά κυρίως την περιφέρεια και τις ορεινές περιοχές. Στις περιοχές αυτές πρέπει να γίνει απεικόνιση όλων των μορφών εκμεταλλεύσεων. Να συμπεριλάβουμε και τις σταβλικές εγκαταστάσεις και τα θερμοκήπια. Η απογραφή δεν τελειώνει, όμως, με τα παραπάνω. Απαραίτητες είναι οι κατάλληλες υποδομές, οι δικλείδες ασφαλείας για την τήρηση και χρήση αυτών των στατιστικών στοιχείων και για την ασφαλή διαλειτουργικότητα των σχετικών συστημάτων και μητρώων.

Πέραν αυτών, το νομοσχέδιο έχει διατάξεις οικονομικού χαρακτήρα. Θα αναφερθούμε με λεπτομέρεια στην επί των άρθρων συζήτηση και στη δεύτερη ανάγνωση, αλλά και στην Ολομέλεια. Για να ανακουφίσει τους συμπολίτες μας που πλήττονται από την πανδημία θα πρέπει να ξεκαθαρίσουμε και να το παραδεχτούμε όλοι, ότι οι άνθρωποι της αγοράς, της εστίασης και του τουρισμού δεν πλήττονται τόσο από την πανδημία, κύριε Υπουργέ, όσο και από το αποτέλεσμα των δικών σας, της Κυβέρνησης εννοώ, καταστροφικών επιλογών στη λειτουργία της αγοράς.

Η πανδημία ήρθε. Το θέμα είναι πώς διαχειριστήκαμε την κατάσταση; Πώς; Βιαστικές αποφάσεις, «σπασμωδικές» κινήσεις, «πισωγυρίσματα» πάρα πολλές φορές, κι όλα αυτά έχουν καταστρέψει την αγορά, έχουν «γονατίσει» την εστίαση, έχουν «εξαϋλώσει» τον τουρισμό, έχουν βάλει «ταφόπλακα» παντού. Όλοι οι παραγωγικοί φορείς της χώρας βρίσκονται σε απόγνωση. «Δεν ξέρουν τι τους ξημερώνει». Αργήσατε πολύ να καταλάβετε ότι οι απαντήσεις σε αυτά τα θέματα που έθεσα πριν από λίγο βρίσκονταν και βρίσκονται - και είμαστε περήφανοι γι’ αυτό, πραγματικά και είναι αναρτημένο στο διαδίκτυο και είναι τυπωμένο φυσικά σε έντυπο υλικό - στο πρόγραμμα της Ελληνικής Λύσης.

Το «πάγωμα» των επιταγών θα δώσει ανάσα.

Οι 240 δόσεις που «το φωνάζουμε» μήνες τώρα.

«Κουρέψτε» τα τέλη κυκλοφορίας.

Απαλλάξτε τις κλειστές επιχειρήσεις από δημοτικά τέλη, λογαριασμούς ΔΕΚΟ. Έτσι θα βοηθήσουμε.

Ποιο είναι, όμως, το σχέδιό σας - και είναι μια ερώτηση αυτή - για τη σωτηρία, για τη βιωσιμότητα των μικρομεσαίων επιχειρήσεων και της πραγματικής ενίσχυσης των αγροτών; Νομοθετήστε, επιτέλους, μέτρα πραγματικής ελάφρυνσης και όχι αναβολών και συσσωρεύσεων χρεών. Η συσσώρευση χρεών, «θα τη βρούμε μπροστά μας». Ο κόσμος «θα τη βρει μπροστά του». «Τα βάζουμε κάτω από το χαλί». Θα μου πείτε «ας έρθει εκείνη η ώρα, θα δούμε τι θα γίνει», αλλά η συσσώρευση χρεών δεν είναι λύση. Ακολουθήστε αυτά που σας έχει πει, πάρα πολλές φορές, ο Πρόεδρος της Ελληνικής Λύσης και έτσι θα καταφέρουμε να συγκρατήσουμε την ανεργία. Θα βοηθήσουμε ουσιαστικά τους ανθρώπους της αγοράς που έχουν κλειστές τις επιχειρήσεις τους, οι υποχρεώσεις όμως «τρέχουν».

Κλείνοντας, κύριε Υπουργέ, ήθελα να επισημάνω ότι η Ελληνική Λύση στηρίζει μια βιώσιμη λύση, μια βιώσιμη ανάπτυξη, βιώσιμη όμως για τον μέσο πολίτη, τον έμπορο, τον άνθρωπο του μεροκάματου, τον άνεργο, τον συνταξιούχο. Γι’ αυτούς πρέπει να υπάρχει ένα «δίχτυ προστασίας» από την πλευρά της Πολιτείας. Γι’ αυτούς πρέπει να γίνονται οι απογραφές, γι’ αυτούς πρέπει να γίνονται τα σχέδια και οι στατιστικές.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του ΜέΡΑ 25, Κ. Κρίτων-Ηλίας Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

 Βουλεύτριες και Βουλευτές, κύριε Υπουργέ, για να μιλήσουμε γι’ αυτό το νομοσχέδιο πρέπει να δούμε λίγο τη μεγάλη εικόνα, πώς φτάσαμε όμως εδώ πέρα;

Ξεκινήσαμε με το πρώτο κύμα πανδημίας με πάρα πολύ μικρή έκθεση στον κορονοϊό. Ήταν η έκθεσή μας στην Κίνα στην πράξη τόσο μικρή που μας προστάτευσε από τον κορονοϊό, προφανώς και τα μέτρα που πήραν οι πολίτες. Μετά η Κυβέρνηση επέλεξε να ανοίξει τη χώρα στον τουρισμό χωρίς μέτρα προστασίας με έναν αλγόριθμο χωρίς να έχει περάσει από επιστημονική εξέταση «previewed» όπως πρέπει να είναι αυτά τα μαθηματικά μοντέλα, που τον είχε στείλει ένας Έλληνας επιστήμονας του εξωτερικού στον Πρωθυπουργό. Το βρήκε πολύ ωραία ιδέα ο Πρωθυπουργός και το έστειλε για έγκριση στην Ομάδα, την Επιστημονική Επιτροπή Λοιμωξιολόγων, η οποία το ενέκρινε χωρίς να έχει μέσα της ένα στατιστικό, ένα μαθηματικό, έναν αρμόδιο επιστήμονα. Έτσι, συνέχισε η ανεξέλεγκτη εισροή επισκεπτών και «φτάσαμε εκεί πέρα που φτάσαμε».

 Η Κυβέρνηση δεν ενίσχυσε το δημόσιο σύστημα υγείας. «Δεν υπάρχουν λεφτόδεντρα» μας λένε, όμως φρόντισε κατά μέσο όρο, περίπου χίλιους αστυνομικούς το μήνα κατά τη διάρκεια της θητείας της να προσλαμβάνει, κάθε τόσο για ένα νέο Σώμα που δημιουργεί, την ίδια στιγμή που δεν προσλαμβάνει νοσηλευτές, γιατρούς. Έχουμε πει πολλές φορές ότι «αν βάλει κανείς» κάτω τα νούμερα περίπου εξακόσιοι (600) είναι αυτοί που προσλήφθηκαν εν μέσω κορονοϊού.

Δεν προσλαμβάνει εκπαιδευτικούς, για να μπορούν να λειτουργούν τα σχολεία χωρίς αυτόν τον συγχρωτισμό, με αίθουσες των 15 ατόμων, με αποστάσεις, ώστε να μπορούν να λειτουργούν τα σχολεία και η κοινωνία. Απλά ετοιμάζεται για την καταστολή, φοβούμενη τις αντιδράσεις από την φτωχοποίηση που φέρνει η πολιτική της. Όταν η Ευρωπαϊκή Ένωση ζητήσει ισοσκελισμένο προϋπολογισμό και πλεονάσματα, τότε θα σημάνει το 5ο μνημόνιο της χώρας. Τώρα, τι κάνει, όμως, η Κυβέρνηση; Το θέμα της AEGEAN είναι πολύ χαρακτηριστικό. Έχει μια εταιρεία, στην οποία δίνει ένα δώρο 120 εκατομμύρια ευρώ και, όχι, δεν παίρνει μετοχές. Παίρνει αυτό το δικαίωμα για 5 χρόνια.

Είναι πολύ ενδιαφέρον ότι, ενώ μας είπε πριν λίγο ο Υπουργός ότι δίνουμε, λέει, 7 δις στην επιστρεπτέα προκαταβολή και μόνο 120 εκατομμύρια δίνουμε στην AEGEAN, από τα 7 δις το 85% πάνε σε μικρομεσαίους. Αλήθεια, οι μικρομεσαίοι και όσοι παίρνουν την επιστρεπτέα προκαταβολή θα πρέπει να την επιστρέψουν. Για την AEGEAN η Κυβέρνηση θα έχει το δικαίωμα για 5 χρόνια να μην ζητήσει την επιστροφή της και επειδή ξέρουμε το μονοπωλιακό ρόλο της AEGEAN στις ελληνικές μεταφορές, προφανώς θα μπορεί να έχει τη δύναμη να διαπραγματευτεί κι άλλη παράταση. Εκεί είναι η μεγάλη διαφορά, σε αυτούς που θέλετε δίνετε δανεικά και αγύριστα, στους υπόλοιπους, στους μικρούς και μεσαίους, δίνετε δανεικά για να τα επιστρέψουν αμέσως. Αλήθεια, πώς θα τα επιστρέψουν ακριβώς; Τι θα γίνει όταν μετά την πανδημία θα ζητήσετε σε αυτές τις επιχειρήσεις να επιστρέψουν την επιστρεπτέα προκαταβολή; Πως θα το κάνουμε ακριβώς; Πώς φαντάζεστε ότι θα το κάνουμε;

Εμείς, ως ΜέΡΑ25, ζητάμε τη διαγραφή φορολογικών και ασφαλιστικών υποχρεώσεων για όλες αυτές τις επιχειρήσεις. Η επιστρεπτέα να γίνει κεφαλαιακή ενίσχυση, όχι χρέος. Αν αυτές οι επιχειρήσεις μια μέρα καταφέρουν να αποκαταστήσουν τη δυναμική τους και να βγουν από την κρίση και τον κίνδυνο χρεοκοπίας, να τα δώσουν πίσω, όπως στην ουσία ζητάτε την AEGEAN να κάνει, αλλά όχι να έχουν υποχρέωση επιστροφής ανεξαρτήτως της βιωσιμότητάς τους. Είναι εντυπωσιακό ότι ενισχύετε με 120 εκατομμύρια την AEGEAN, επίσης όταν μια προηγούμενη Κυβέρνησή του κόμματός σας, τότε με τον Χατζηδάκη ως Υπουργό, πούλησε την Ολυμπιακή, που είχε πτητικό έργο ισότιμο με την AEGEAN σήμερα και για 80 εκατομμύρια και δίνετε στη σημερινή ιδιοκτήτρια της Ολυμπιακής τα 120. Ο λογαριασμός πάντοτε, βέβαια, πάει στους φορολογούμενους.

Με την ίδια λογική λέτε τώρα στο άρθρο 28 ότι θα δώσετε διευκολύνσεις υπό τη μορφή αναστολών σχετικά με την πληρωμή αξιόγραφων επιταγών, συναλλαγματικών, γραμματίων κλπ. σε επιχειρήσεις που έχουν κλείσει με κρατική εντολή κ.ο.κ.. Είστε πραγματικά φιλεύσπλαχνοι, εσείς που φροντίσατε μέσα στην κρίση και τα lock-down να θεσμοθετήσετε τον Πτωχευτικό Κώδικα, ο οποίος οδηγεί σε φτωχοποίηση όλες τις επιχειρήσεις και τα νοικοκυριά. Να θυμίσω, οποιοσδήποτε χρωστάει 30.000 ευρώ θα έχει δώσει εγγυήσεις για 30.000 ευρώ χρέος ή θα κληρονομήσει κάποιον που να χρωστά 30.000, όλους μας δηλαδή.

Τους βάζετε σε μια μέγγενη, σε ένα στημένο παιχνίδι βέβαιης χρεοκοπίας, εσείς που τα θεσμοθετήσατε αυτά εν μέσω της οικονομικής κρίσης του κορωνοϊού, μιλάμε για το lock-down και την καραντίνα, και που δεν καταργείτε τον «Ηρακλή», που οδηγεί σε ρευστοποιήσεις και στο ιδιωτικό χρέος, που μας το ανακοίνωσε πριν από λίγο ο Υπουργός, ο οποίος δεν κάνει το παραμικρό για να προστατεύσει αυτούς τους ανθρώπους. Ίσα-ίσα που νομοθετεί τη χρεοκοπία τους. Είναι επιλογή σας στρατηγική αυτή η χρεοκοπία, επιλογή γιατί βολεύει αυτούς που εξυπηρετείτε.

Στα πιο ελαφριά σας άρθρα, βλέπουμε στο άρθρο 36 μείωση του ΦΠΑ στη συντήρηση των ζωολογικών κήπων. Πραγματικά αυτή η κυβέρνηση με τις εξορύξεις, τους ζωολογικούς κήπους και την ιερακοθηρία- το κυνήγι με γεράκια που θεσπίσατε-αναρωτιέμαι αν μας πηγαίνει πίσω στον μεσαίωνα, στο 1900, στη δεκαετία του ΄60. Ποιο είναι το αναπτυξιακό σας παράδειγμα, ποια είναι η στάση σας απέναντι στη σχέση μας με τη φύση, τα ζώα, την οικολογία, στον αιώνα της κλιματικής κρίσης γιατί εδώ καλούμαστε να πληρώσουμε το κόστος της κλιματικής κρίσης. Οι γενιές αυτές θα το ζήσουν. Εσείς σχεδιάζετε σαν όλα αυτά να μην υπάρχουν κόντρα στο καιρό, κόντρα στη διεθνή πεπατημένη.

Στο άρθρο 39. Θα θέλαμε να μας εξηγήσετε πιο αναλυτικά τι συμβαίνει με αυτή τη ρύθμιση για τα ακίνητα των Δήμων Λαυρεωτικής και Σαρωνικού, πρώην δασικών εκτάσεων που εντάχθηκαν στο σχέδιο πόλης. Θέλουμε περισσότερες εξηγήσεις γι’ αυτό το άρθρο. Όμως, όσον αφορά την απογραφή και την υπογεννητικότητα είναι οι πολιτικές σας που οδηγούν στην υπογεννητικότητα που θα βρει αυτή η απογραφή. Η καρδιά του ζητήματος είναι η κατάργηση των συλλογικών συμβάσεων. Είναι αυτό που προκαλεί τη φτωχοποίηση, είναι αυτό που προκαλεί την ανασφάλεια στα νέα ζευγάρια, την ανασφάλεια στους εργαζόμενους, την ανασφάλεια όσον αφορά τα δικαιώματα ακόμα και μητρότητας και πατρότητας, την απουσία χρόνου με αυτήν την ελαστικοποίηση των ωραρίων. Είναι η πολιτική σας που φέρνει μέσα από τη φτωχοποίηση και την ανασφάλεια αυτήν την υπογεννητικότητα που θα καταγράψετε στην απογραφή.

Μας φαίνεται ότι δημιουργείτε μια χώρα με υπερήλικους και ταυτόχρονα, ένα μη βιώσιμο χρέος, το οποίο δεν δέχεστε ότι δεν είναι βιώσιμο, δεν διεκδικείτε την αναδιάρθρωση του χρέους επιτακτικά με βέτο. Χρονιά με τη χρονιά αυτή η αναδιάρθρωση καθώς γερνάει ο πληθυσμός μας θα κοστίζει όλο και περισσότερο. Εσάς όμως δεν σας αγγίζει αυτό γιατί δεν είστε διατεθειμένοι να έρθετε σε σύγκρουση με τους ευρωπαίους εταίρους μας, για δημιουργική σύγκρουση για το αυτονόητο τη μη βιωσιμότητα του χρέους μας και την ανάγκη αναδιάρθρωσης. Όπως δεν είστε διατεθειμένοι να πάρετε τα απαραίτητα μέτρα για να φύγουμε από την κρίση χωρίς να φτάσουμε σε μια οικονομική έρημο, στην οποία μας οδηγεί η μη ενίσχυση των μικρομεσαίων επιχειρήσεων και επιχειρηματιών, των αυτοαπασχολούμενων.

Δεν σας ενοχλεί όμως κύριοι της Κυβέρνησης και να είμαστε ειλικρινείς, το να κλείσουν οι μικρές επιχειρήσεις και οι αυτοαπασχολούμενοι. Αυτή η συγκέντρωση, όπως έχετε δηλώσει πάρα πολλές φορές, πιστεύετε ότι είναι για το καλό της χώρας. Πιστεύετε ότι το 90% της απασχόλησης και των εισοδημάτων που προέρχονται από μικρές και μεσαίες επιχειρήσεις και αυτοαπασχολούμενους ότι είναι ένα πρόβλημα για τη χώρα. Το έχετε πει ξανά και ξανά.

Λοιπόν, συνειδητοποιήστε ότι αυτή είναι η δυναμική της χώρας μας, αυτή είναι η ομορφιά και η δυναμική της οικονομίας μας. Ακριβώς αυτό είναι που μας επιτρέπει την αναδιανομή των εισοδημάτων και στηρίξτε αυτές τις μικρές και μεσαίες επιχειρήσεις, αντί να σχεδιάζετε το κλείσιμό τους και την πτώχευσή τους.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Υψηλάντης.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ**: Κύριε Πρόεδρε, θα ήθελα να σας ευχαριστήσω για τη δυνατότητα που μου δίνετε να απευθυνθώ στην Επιτροπή σας για πρώτη φορά με την συμμετοχή μου αυτή από την όμορφη Ρόδο και για αυτό το λόγο θα ήθελα να ξεκινήσω με κάτι θετικό για την χθεσινή εξαιρετικά επιτυχημένη έξοδο της χώρας μας στις διεθνείς αγορές που απέφερε ακόμα 3,5 δισεκατομμύρια ευρώ με το χαμηλότερο επιτόκιο που είχε ποτέ η χώρα μας επιτύχει.

 Είναι ένα ποσό, το οποίο θα προστεθεί σε όσα, ήδη, δαπανά η πολιτεία μας για να ενισχύσει τις επιχειρήσεις και τους εργαζόμενους σήμερα και είναι για τις ενισχύσεις αυτές που εξετάζουμε και σήμερα στο παρόν νομοσχέδιο που εξετάζουμε στην Επιτροπή μας. Είναι χρήματα, τα οποία διαθέτουμε και δεν ξοδεύουμε, που κατανέμονται γενναία, αλλά όχι αλόγιστα και το κυριότερο με δικαιοσύνη.

Ήδη, ισχύει η μείωση των ασφαλιστικών εισφορών, όπως όλοι γνωρίζουμε, και η αναστολή της εισφοράς αλληλεγγύης για τους αυτοαπασχολούμενους στον ιδιωτικό τομέα και τους ελεύθερους επαγγελματίες.

 Με το υπό ψήφιση νομοσχέδιο λαμβάνεται μέριμνα για τις επιχειρήσεις που ανεστάλη η εφαρμογή κανονιστικών πράξεων της διοίκησης ή έχουν πληγεί και συνεχίζουν να πλήττονται, ώστε να μπορέσουν να εξοφλήσουν τα οφειλόμενα από αυτά αξιόγραφα από 25.1.2021 έως 28.2.2021 εντός 75 ημερών από τη σφράγιση ή τη λήξη τους.

Λαμβάνεται πρόνοια επίσης, και για τους κομιστές των αξιογράφων. Πολύ δε σημαντικό για τις τουριστικές περιοχές, όπως τα Δωδεκάνησα είναι η εξουσιοδότηση που παρέχουμε με το νομοσχέδιο αυτό στον Υπουργό των Οικονομικών, προκειμένου να παρατείνει την προθεσμία πληρωμής αξιογράφων οφειλομένων από επιχειρήσεις του τουριστικού κλάδου, ώστε να μην αποκλείεται η δανειοδότηση των επιχειρήσεων αυτών που η οικονομική τους δραστηριότητα δεν επανήλθε λόγω της εποχικής τους φύσης μέσω του ευεργετήματος της μη καταχώρισης των οφειλόμενων από αυτές αξιογράφων σε αρχεία δεδομένων οικονομικής συμπεριφοράς.

 Επισημαίνω, βεβαίως, την επιπλέον προθεσμία για την εξόφληση των αξιογράφων που οφείλονταν από πληττόμενες επιχειρήσεις την περίοδο Νοεμβρίου και Δεκεμβρίου του 2020.

 Ακούω την κριτική, την οποία σε όλα αυτά διατυπώνει η Αντιπολίτευση και πραγματικά μένω άφωνος. Μέσα σε αυτήν την ολιστική προσέγγιση του προβλήματος των οικονομικών συνεπειών της πανδημίας από την Κυβέρνηση, όπου πραγματικά εδώ στη δική μου την περιοχή στο μεγαλύτερο δυνατό βαθμό έχουμε αφήσει έξω περιπτώσεις, τις οποίες εξετάζουμε - μερικές περιπτώσεις – ο κόσμος, οι πολίτες είναι ικανοποιημένοι από αυτήν την προσέγγιση και απορώ πραγματικά με πόση ευκολία, όταν βλέπουμε ότι όλος ο κόσμος στηρίζει τις αεροπορικές εταιρείες, ειδικά για την χώρα μας που η συγκεκριμένη Αεροπορική Εταιρεία, η οποία σήμερα ενισχύεται μετά από άδεια της Ευρωπαϊκής Επιτροπής φέρνει εκατοντάδες χιλιάδες τουρίστες στην τουριστική Ελλάδα.

 Είμαι ίσως ο μοναδικός Βουλευτής στο σημερινό Ελληνικό Κοινοβούλιο που έχει, σε άλλες εποχές, σε άλλους καιρούς, όχι της πανδημίας και των συνεπειών της, φέρει την συγκεκριμένη εταιρεία ενώπιον των ευθυνών της όσον αφορά τις επιδοτούμενες γραμμές και την τιμολογιακή πολιτική της στα νησιά. Αλλά, το να ακούγονται σήμερα εξωπραγματικά πράγματα από την Αντιπολίτευση το μόνο που κάνει είναι να την αφήνει στα μάτια του ελληνικού λαού αδιάφορη και απαξιωμένη, όπως φαίνεται της αξίζει, διότι η Ελλάδα θα άξιζε μιας καλύτερης Αντιπολίτευσης, ειδικά σε αυτές τις ώρες, σε αυτές τις στιγμές και δυστυχώς η κριτική είναι ισχνή, πενιχρή και εξωπραγματική.

 Με αυτές τις πρώτες σκέψεις θα κλείσω, κύριε Πρόεδρε, και σας ευχαριστώ για το λόγο που μου δώσατε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κι εμείς ευχαριστούμε τον κ. Υψηλάντη.

Το λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ :** Κυρίες και κύριοι συνάδελφοι, το μείζον πρόβλημα της χώρας στην παρούσα φάση, είναι οι εμβολιασμοί. Οι ελλιπείς εμβολιασμοί, δυστυχώς. Οφείλω, λοιπόν, να επισημάνω, τη χθεσινή απόφαση της Κοινοβουλευτικής Συνέλευσης της Ευρωπαϊκής Ένωσης, με την οποία ζητεί από το Συμβούλιο της Ευρώπης να ληφθεί απόφαση και πρωτοβουλίες και να καταβληθούν οι απαραίτητες προσπάθειες, για να αρθούν οι περιορισμοί πνευματικής ιδιοκτησίας από τις πατέντες των εμβολίων, προκειμένου να εξασφαλιστούν η γενικευμένη παραγωγή και διανομή των εμβολίων σε όλες τις χώρες και όλους τους πολίτες.

Αξίζει να καταγραφεί θετικά, ότι το ψήφισμα το συγκεκριμένο, έλαβε συντριπτική πλειοψηφία 75 θετικών ψήφων, έναντι 16 αρνητικών, παρότι, εμφαντικά, απείχαν δύο βουλευτές της Νέας Δημοκρατίας, σε αντίθεση με άλλους συναδέλφους τους, του Ευρωπαϊκού Λαϊκού Κόμματος, που υπερψήφισαν.

Να τονίσω και να θυμίσω, ότι η συγκεκριμένη τροπολογία ήταν πρωτοβουλία της ομάδας της Ευρωπαϊκής Αριστεράς. Το γεγονός αυτό καθ’ αυτό αποδεικνύει, ότι και η Ευρωπαϊκή Συνέλευση, υιοθέτησε, συμπορεύεται και συνταυτίζεται με τη λογική του Προέδρου του ΣΥΡΙΖΑ, κ. Αλέξη Τσίπρα, για να αντιμετωπιστούν τα εμβόλια ως δημόσιο αγαθό και να εξευρεθούν όροι και ίσως και πόροι, για την απόκτηση της πατέντας. Είναι η μόνη λύση που μπορούμε να κοιτάξουμε τον κορονοϊό κατάματα. Πρόταση, όμως, που, δυστυχώς, εισέπραξε αρχικά τη θυμηδία από τη Νέα Δημοκρατία και τον κ. Μητσοτάκη, ο οποίος περί άλλα τυρβάζει, με την πρόταση του για πιστοποιητικό εμβολιασμού, που όπως καθιστώ γνωστό και νομίζω ότι είναι επίσης, αποδοκιμάστηκε από το Σώμα της Κοινοβουλευτικής Συνέλευσης, με συντριπτική πλειοψηφία.

Ένα ακόμα θέμα, το οποίο είναι της ημέρας και δεν μπορώ να το παρακάμψω, είναι η μεγαλειώδης συγκέντρωση της φοιτητιώσας νεολαίας και της μαθητικής, καθώς και των καθηγητών της δευτεροβάθμιας εκπαίδευσης, αλλά και πρωτίστως, της τριτοβάθμιας, η οποία με τη μεγαλειώδη της συγκέντρωση και πορεία στο κέντρο της Αθήνας, στη Θεσσαλονίκη και αλλού, αφενός μεν, ανέτρεψαν μία απαράδεκτη, εξωφρενική, χουντικής κοπής έμπνευσης, απόφαση, να μη γίνονται συγκεντρώσεις άνω των 99 ατόμων, αλλά στην πράξη, είπαν, ότι το Πανεπιστήμιο έχει αυτοδιοίκητο στους χώρους διδασκαλίας, στους χώρους όπου εδρεύουν οι σχολές, οι υπηρεσίες τους και αυτή, λοιπόν, η ανεξαρτησία του, θα προστατεύσει το πανεπιστημιακό άσυλο.

Δεν είναι τυχαίο και σας θυμίζω, κύριοι συνάδελφοι, όσοι ρέπουν προς άλλες, δεξιόστροφες λύσεις, ότι φωτισμένοι ηγέτες της κεντροδεξιάς παράταξης, στο παρελθόν, δεν διανοούντο να υπάρχει παραβίαση του πανεπιστημιακού ασύλου και είσοδος της Αστυνομίας στους πανεπιστημιακούς χώρους. Ο αείμνηστος Κωστής Στεφανόπουλος υποστήριζε, ότι η Αστυνομία μπαίνει μέσα στις σχολές και παραβιάζει το πανεπιστημιακό άσυλο σε εποχές δικτατορίας. Ο δε Γεώργιος Ράλλης, θεωρούσε, ανισόρροπους όσους διανοούνταν να βάλουν αστυνόμους στα πανεπιστήμια.

Και δεν είναι τυχαίο, ότι και τα συνδικαλιστικά όργανα των αστυνομικών οργάνων, είναι αντίθετα στις συγκεκριμένες διατάξεις, γιατί και οι κακουργηματικές πράξεις δύνανται να προληφθούν με τη κλήση εκ μέρους των οργάνων της πολιτείας, στα αρμόδια αστυνομικά όργανα και το ίδιο το πανεπιστήμιο με τους φορείς του, να επιβάλλει τη δημοκρατία και την ελευθερία και το σεβασμό της, στους χώρους αυτής.

Μία πρόταση ήθελα να κάνω, εξαρχής, στον κύριο Υπουργό. Κύριε Σταϊκούρα, αν θυμάμαι καλά, ο κύριος Μητσοτάκης, παραμονές της έκθεσης Θεσσαλονίκης, είχε προαναγγείλει κατά κάποιο τρόπο και διόρθωσε με αν κάνω λάθος, αλλά νομίζω δεν με απατά η μνήμη μου, ότι το έτος 2020, θα υπήρχε πρόταση για μείωση από το τέλος επιτηδεύματος, κατά 30% και θα συνέχιζε στα επόμενα έτη. Ιδού, λοιπόν, πεδίον δόξης λαμπρό, για επιχειρήσεις, επιτηδευματίες και ελεύθερους επαγγελματίες, οι οποίοι το προηγούμενο έτος, είναι ζήτημα αν κατάφεραν να εργαστούν και να αποκομίσουν κέρδη της τάξης των 25 % με 30%, σε σχέση με τα έσοδα που είχαν το 2019. Αν αυτοί οι άνθρωποι δεν χρήζουν της μέριμνας και της φροντίδας αυτής, που με τον τρόπο αυτό, δηλαδή, την απαλλαγή από το τέλος επιτηδεύματος, θα νιώσουν μια υπαρκτή ελάφρυνση. Θα ήθελα και πιστεύω ότι, πρέπει να υιοθετηθεί η άποψη αυτή. Να μας προλάβετε με ευχάριστη ανακοίνωση, για να μην προχωρήσουμε και σε τροπολογία, στην κατάλληλη στιγμή την ημέρα που θα συνεδριάσει η Ολομέλεια.

Τέλος και επειδή ο χρόνος είναι λίγος και θα τον διαθέσω και σε επόμενες συνεδριάσεις για τα επιμέρους θέματα. Να πω για το τέλος επιτηδεύματος, ότι ήδη είναι 11 κατηγορίες, οι οποίες έχουν απαλλαγεί πλήρως από το τέλος επιτηδεύματος. Πόσο μάλλον για ανθρώπους, οι οποίοι είναι ενεργοί, οι οποίοι θα μπορούσαν να αποκομίσουν κάποια επιπλέον έσοδα, αλλά δεν τα κατάφεραν, είτε διότι επλήγησαν είτε διότι, όπως είπατε, με εντολή της Κυβέρνησης δεν λειτουργούσαν. Συνταγματικά, δηλαδή, οπωσδήποτε βρίσκει έρεισμα η συγκεκριμένη πρότασή μου.

Τέλος, λοιπόν, ήθελα να αναφερθώ για την πριμοδότηση - επιχορήγηση της AEGEAN . Εγώ πιστεύω ότι κατ’ αναλογία, η αεροπορική επιχείρηση, η μόνη και κυρίαρχη, λεόντειος στο χώρο, πρέπει να έχει ανάγκη για κάποια επιχορήγηση. Ειπώθηκε, όμως, από τον Εισηγητή σας, ότι η επιχορήγηση θα δοθεί υπό τον όρο ότι θα διατηρηθούν πολλές χιλιάδες, όπως είπε συγκεκριμένα, θέσεις εργασίας. Επειδή εγώ στο συγκεκριμένο άρθρο το 29, δεν το βλέπω αυτό πουθενά γραμμένο, ακούστηκε μάλιστα και από την κυρία συνάδελφο του Κ.Κ.Ε. ότι ήδη υπάρχουν απολύσεις, θα ήθελα να ακούσω, αν πράγματι, υπάρχει τέτοια δέσμευση καταγεγραμμένη και να εκφραστεί τουλάχιστον από εσάς στην παρούσα φάση. Ειπώθηκε από την Εισηγήτρια μας, κύριε Υπουργέ, ότι δίνονται οι επιχορηγήσεις αυτού του ύψους στην AEGEAN , χωρίς να πει αν είναι καλό ή κακό, αλλά παραλληλίζοντας τα ή συγκρίνοντας τα με μηδαμινά επιδόματα, που δίδονται στους μικρομεσαίους, αλλά ειδικότερα και κυρίως, στους ανέργους. Και αναφέρεται, προφανώς, στους μακροχρόνια ανέργους, στους αθέατους ανέργους, αυτούς οι οποίοι δεν είναι καν καταγεγραμμένοι στα μητρώα ανεργίας του ΟΑΕΔ. Αυτοί οι άνθρωποι, λοιπόν, έχουν αναγκαία την επιχορήγηση και τα βοηθήματα, για να μπορέσουν να επιβιώσουν. Δεν είναι κάτι που στερούνται, ένα μέρος από τα έσοδά τους. Είναι αυτοί οι άνθρωποι, οι οποίοι δεν κατάφεραν να πάρουν το ΚΕΑ για 2 χρονιές, το Κοινωνικό Εισόδημα Αλληλεγγύης, δηλαδή, ούτε το 2019 ούτε το 2020 από την Κυβέρνησή σας, παρά ελάχιστοι, 50.000 οικογένειες. Αυτοί, λοιπόν, οι άνθρωποι είναι αναγκαίο να λάβουν κάτι.

Αυτός ο παραλληλισμός έγινε χωρίς, κατά τη γνώμη μου, τουλάχιστον, να λέμε ότι δεν πρέπει κατά κάποιο τρόπο και με ένα λογικό ποσό να επιχορηγηθεί η AEGEAN με την προοπτική όμως και τον όρο ότι τουλάχιστον δεν θα τεθούν σε ανεργία άτομα τα οποία μέχρι τότε- χιλιάδες όπως είπε ο Εισηγητή σας- εργάζονται. Πάλι για την AEGEAN ειπώθηκε και από τον κύριο Υπουργό, ότι είχε μεγάλα ελλείμματα και απομείωση των εσόδων της, της τάξης των 35% αν δεν κάνω λάθος, και εκεί θέλω να με διορθώσει αν δεν είναι έτσι.

Όμως πρέπει να σκεφτούμε και πάλι παραλληλίζοντας το λέω, ότι ο τουρισμός εν γένει, οι ξενοδοχειακές κυρίως μονάδες, η εστίαση έχουν υποστεί καθίζηση που τα έσοδά τους που δεν υπερέβησαν το 20% της προηγούμενης σεζόν. Λοιπόν και αυτοί δεν έχουν ανάγκη από κάποιες γενναίες επιχορηγήσεις; Αυτά είναι που λέμε από το Μάρτιο του 2020, κ. Υπουργέ, και πηγαίνοντάς με «το βλέποντας και κάνοντας» δεν έχουμε καταφέρει σ’ αυτούς τους ανθρώπους να δώσουμε πνοή ζωής, να τους δώσουμε τη ελπίδα που χρειάζονται.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Σε αυτό το σημείο ολοκληρώνουμε και με τους συναδέρφους, οι οποίοι είχαν δηλώσει να μιλήσουν επί του νομοσχεδίου.

Το λόγο έχει ο κύριος Απόστολος Βεσυρόπουλος, Υφυπουργός Οικονομικών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

 Κυρίες και κύριοι συνάδελφοι, η Κυβέρνηση φέρνει προς ψήφιση ένα ακόμα νομοσχέδιο που δίνει λύσεις και διέξοδο σε υπαρκτά προβλήματα.

Πέρα από τη ρύθμιση οργανωτικών ζητημάτων που σχετίζονται με την απογραφή του 2021 περιλαμβάνεται και σειρά ρυθμίσεων που στηρίζουν την πραγματική οικονομία όπως πράττει η Κυβέρνηση διαρκώς και με συνέπεια από την αρχή της πανδημίας. Αντιμετωπίζονται με ουσιαστικά μέτρα στήριξης οι συνέπειες της πανδημίας στην οικονομία και ιδιαίτερα σε επιχειρήσεις επαγγελματίες και εργαζόμενους.

Ταυτόχρονα, στα πλαίσια του σχεδιασμού για την επανεκκίνηση της οικονομίας θεσπίζεται οδικός χάρτης για τη διαδικασία ένταξης έργων στο Πρόγραμμα Δημοσίων Επενδύσεων που θα χρηματοδοτηθούν από το Ταμείο Ανάκαμψης. Θέλουμε να αξιοποιήσουμε το μεταβατικό χρονικό διάστημα μέχρι την έγκριση του σχεδίου που έχουμε υποβάλει ως χώρα για την αξιοποίηση των πόρων του Ταμείου Ανάκαμψης. Σ’ αυτό το μεταβατικό στάδιο θα είναι δυνατή η χρηματοδότηση από το Πρόγραμμα Δημοσίων Επενδύσεων έργων που προγραμματίζεται να ενταχθούν στο Ταμείο Ανάκαμψης και η ένταξή του στη χρηματοδότηση αυτή θα γίνεται με πρόταση του φορέα χρηματοδότησης και με τη σύμφωνη γνώμη του αρμόδιου Υπουργού .

Είναι πολύ σημαντικό, επίσης, το θεσμικό πλαίσιο που ρυθμίζει τα οργανωτικά ζητήματα που σχετίζονται με τη γενική απογραφή του 2021, προκειμένου να έχουμε πλήρη και ακριβή αποτελέσματα αλλά και να λειτουργήσει απρόσκοπτα η όλη διαδικασία. Η απογραφή του 2021 περιλαμβάνει κτίρια, πληθυσμό, κατοικίες, γεωργία και κτηνοτροφία με απώτερο σκοπό τη συλλογή στατιστικών στοιχείων στο πλαίσιο των ευρωπαϊκών και διεθνών υποχρεώσεων της χώρας καθώς και του αναπτυξιακού σχεδιασμού και προγραμματισμού της.

Κυρίες και κύριοι συνάδελφοι, όπως είπα και στην αρχή της ομιλίας μου το νομοσχέδιο περιέχει ρυθμίσεις που στηρίζουν την πραγματική οικονομία, στηρίζουν αυτούς που πραγματικά έχουν ανάγκη, στηρίζουν τις επιχειρήσεις και τους επαγγελματίες για να κρατηθούν όρθιοι, μέχρι να έρθει η πολυπόθητη μέρα της επιστροφής στην κανονικότητα.

Σε αυτό το πλαίσιο εντάσσονται οι ρυθμίσεις, όπως η πλήρης απαλλαγή από την καταβολή ενοικίου για τις επιχειρήσεις που ήταν κλειστές με κρατική εντολή για τους μήνες Ιανουάριο και Φεβρουάριο.

Στις ευεργετικές διατάξεις αυτής της ρύθμισης, συμπεριλαμβάνονται, οι επιχειρήσεις του λιανεμπορίου, ακόμα και αυτές που λειτουργούν με υπηρεσίες ηλεκτρονικού ή τηλεφωνικού εμπορίου με παράδοση κατοίκων. Επίσης, οι επιχειρήσεις της εστίασης που λειτουργούν με διανομή προϊόντων σε πακέτο και παροχή προϊόντων σε πακέτο από το κατάστημα, τα κομμωτήρια, τα κέντρα αισθητικής, οι επιχειρήσεις των κλάδων πολιτισμού και αθλητισμού, τα γυμναστήρια, οι τουριστικές επιχειρήσεις, όπως τα ξενοδοχεία, τα καταλύματα, τα τουριστικά γραφεία και οι υπηρεσίες μεταφορών.

Ταυτόχρονα, υπάρχει αντίστοιχη πρόβλεψη για τους ιδιοκτήτες των ακινήτων, αφού προβλέπεται για τους ίδιους μήνες απευθείας στον τραπεζικό τους λογαριασμό η καταβολή αποζημίωσης του ογδόντα τοις εκατό (80%) του μηνιαίου μισθώματος για τα φυσικά πρόσωπα και 60% για τα νομικά πρόσωπα. Τα συγκεκριμένα ποσά των αποζημιώσεων που καταβάλλονται από το κράτος στους ιδιοκτήτες ακινήτων, δεν υπολογίζονται ως εισόδημα και καθίσταται σαφές ότι είναι αφορολόγητα και ακατάσχετα.

Οι ειδικές συνθήκες που έχουν δημιουργηθεί στην αγορά, επιβάλλουν τη διευκόλυνση επιχειρήσεων και επαγγελματιών, για την εξόφληση επιταγών και αξιογράφων. Στην κατεύθυνση αυτή θεσμοθετούμαι νέα μέτρα διευκόλυνσης, που περιλαμβάνουν: Πρώτον, την αναστολή 75 ημερών για την εξόφληση αξιογράφων, με ημερομηνία από τις 25 Ιανουαρίου έως τις 28 Φεβρουαρίου. Δεύτερον, την πρόβλεψη ότι ως αξιόγραφα προέκυψαν από τις 2 έως τις 25 Ιανουαρίου, δεν θα καταχωρηθούν στον Τειρεσία, εάν εξοφληθούν εντός 75 ημερών από τη σφράγιση ή τη λήξη τους. Τρίτον, την παράταση αναστολής προθεσμιών λήξης και πληρωμής για 45 ημέρες για όσα αξιόγραφα είχαν ημερομηνία εμφάνισης από 18/11/2020 έως 31/12/2020 και καλύπτονταν από το μέτρο της αναστολής των προθεσμιών λήξης ή πληρωμής τους κατά 75 ημέρες.

Όπως και στην περίπτωση των μισθωμάτων, υπάρχουν αντίστοιχα μέτρα στήριξης και για τους κομιστές των αξιογράφων. Συγκεκριμένα, όσοι έχουν στην κατοχή τους αξιόγραφα που υπερβαίνουν το 20% του μέσου μηνιαίου κύκλου συναλλαγών τους, δικαιούνται παράταση μέχρι τις 31 Μαΐου, σε ότι αφορά στην προθεσμία καταβολής των βεβαιωμένων οφειλών από Φ.Π.Α, οι οποίες έληξαν ή λήγουν την περίοδο από την 1η έως την 31η Ιανουαρίου. Προβλέπεται, επίσης, παράταση της προθεσμίας καταβολής Φ.Π.Α. που βεβαιώθηκε ή θα βεβαιωθεί με καταληκτική ημερομηνία καταβολής, τέλος Ιανουαρίου και τέλος Φεβρουαρίου.

Όσοι έχουν στην κατοχή τους αξιόγραφα που υπερβαίνουν το 50% του μέσου μηνιαίου κύκλου συναλλαγών τους, τότε για τα αξιόγραφα που οι ίδιοι οφείλουν, θα έχουν ως αντιστάθμισμα την ευνοϊκή ρύθμιση που προβλέπει, ότι δεν θα υπάρχει για αυτούς καταχωρεί στον Τειρεσία, εφόσον προχωρήσουν σε εξόφληση εντός 75 ημερών.

Επίσης, στο νομοσχέδιο υπάρχουν και ουσιαστικά μέτρα στήριξης για τους ανθρώπους του πρωτογενούς τομέα. Για να μειωθεί σημαντικά το διοικητικό κόστος από την υποβολή μεγάλου όγκου τροποποιητικών δηλώσεων και κυρίως για να διευκολυνθούν οι αγρότες, αλλάζει ο τρόπος υποβολής των δηλώσεων. Τα ποσά που αφορούν αγροτικές ενισχύσεις και επιδοτήσεις, θα μπορούν, να δηλώνονται πλέον κατά το έτος της είσπραξής τους. Σε περίπτωση που το εν λόγω ποσά εισπράττονται κατόπιν δικαστικής απόφασης ή ένστασης, ο φορολογούμενος δύναται να επιλέξει τη φορολόγησή τους, στο έτος που ανάγονται.

Επισημαίνεται ότι οι αγροτικές επιδοτήσεις και οι ενισχύσεις που εισπράττονται το φορολογικό έτος 2021 αλλά ανάγονται στο φορολογικό έτος 2020, απαλλάσσονται από την εισφορά αλληλεγγύης.

Μία ακόμη ευνοϊκή ρύθμιση είναι η διάταξη με την οποία διευκολύνεται η διαδικασία μετάταξης των αγροτών από το ειδικό στο κανονικό καθεστώς Φ.Π.Α. λόγω της είσπραξης κατά τα έτη 2018, 2019 και 2020 αγροτικών επιδοτήσεων που υπερβαίνουν τις 5.000 ευρώ. Η ρύθμιση ξεκινά να ισχύει από την 1η Ιανουαρίου 2021 και η σχετική δήλωση μεταβολών από το ειδικό στο κανονικό καθεστώς Φ.Π.Α., θα μπορεί να υποβληθεί μέχρι την 31η Μαρτίου 2021. Επισημαίνεται ότι η δήλωση αυτή αφορά τις δηλώσεις μεταβολών για την υποχρεωτική μετάταξη από το ειδικό στο κανονικό καθεστώς Φ.Π.Α αγροτών, με προθεσμία υποβολής μέχρι την 31η Ιανουαρίου 2021.

Ειδικότερα, με επερχόμενη νομοτεχνική βελτίωση ειδικά για το φορολογικό έτος 2021, παρατείνεται έως τις 31 Μαρτίου 2021 η προθεσμία για την υποβολή δηλώσεων μεταβολών της σχετικής παραγράφου της διάταξης που υποβάλλονται κατά νόμο έως τις 31 Ιανουαρίου 2021. Ουσιαστικό μέτρο διευκόλυνσης αποτελεί και η παράταση μέχρι τις 30 Ιουνίου 2021 για την υποβολή δηλώσεων φορολογίας εισοδήματος του φορολογικού έτους 2019, για τους φορολογικούς κατοίκους του εξωτερικού. Ταυτόχρονα ακυρώνονται όσα πρόστιμα είχαν επιβληθεί, ενώ για τα πρόστιμα που έχουν εισπραχθεί προβλέπεται η επιστροφή τους, δεδομένου ότι οι δηλώσεις αυτές θεωρούνται εμπρόθεσμες.

 Ένα ακόμα ουσιαστικό μέτρο στήριξης επιχειρήσεων που πλήττονται από την πανδημία είναι η δίμηνη παράταση της καταβολής του ειδικού φόρου κατανάλωσης του Φ.Π.Α. και των λοιπών επιβαρύνσεων που αναλογούν σε αλκοολούχα ποτά αλλά και αλκοολούχα προϊόντα. Η σχετική προθεσμία παρατείνεται έως τις 26 Μαρτίου. Ταυτόχρονα, η Κυβέρνηση προχωρά και σε ένα σημαντικό μέτρο στήριξης των επιχειρήσεων που πλήττονται από την πανδημία με την επιδότηση παγίων δαπανών η οποία είναι ακατάσχετη, αφορολόγητη και δεν συμψηφίζεται με οποιαδήποτε οφειλή. Στις πάγιες δαπάνες περιλαμβάνονται ενδεικτικά, μισθοί υπαλλήλων και συγκεκριμένες λειτουργικές δαπάνες. Το ειδικό αυτό καθεστώς αποτελεί ένα νέο πλαίσιο ενίσχυσης από την ευρωπαϊκή επιτροπή για όλα όσα σχετίζονται με τη συγκεκριμένη διαδικασία και θα καθοριστούν με κοινή υπουργική απόφαση των Υπουργών Οικονομικών και Εργασίας και Κοινωνικών Υποθέσεων.

Το νομοσχέδιο περιλαμβάνει, επίσης διάταξη με την οποία παραχωρείται χωρίς αντάλλαγμα η χρήση τριών ακινήτων στον νέο Γυμναστικό Σύλλογο Θεσσαλονίκης «Ηρακλής 1908» για την εξυπηρέτηση αθλητικών και εκπαιδευτικών σκοπών. Προβλέπεται ότι τα μέτρα αναγκαστικής εκτέλεσης που έχουν επιβληθεί σε βάρος των ανωτέρων ακινήτων από το δημόσιο δεν αίρονται, αλλά αναστέλλονται για όσο διάστημα επιτελούνται οι προαναφερθέντες σκοποί. Με κοινή υπουργική απόφαση προβλέπεται η αποδοχή της εν λόγω παραχώρησης καθώς και η ανάκληση σε περίπτωση που δεν εξυπηρετούνται οι αθλητικοί σκοποί για τους οποίους έγινε.

Κυρίες και κύριοι συνάδελφοι, η κυβέρνηση διαχειρίζεται τις επιπτώσεις μιας πρωτοφανούς υγειονομικής, αλλά και οικονομικής κρίσης σε παγκόσμιο επίπεδο. Το μέγεθος αυτής της κρίσης επιβάλλει υπευθυνότητα, αλλά και αποφασιστικότητα. Με βάση αυτά τα δύο στοιχεία, την υπευθυνότητα και την αποφασιστικότητα, η κυβέρνηση χειρίζεται εδώ και ένα περίπου χρόνο αυτήν την πρωτοφανή κρίση και οι χειρισμοί αυτοί αποτιμώνται θετικά από τη μεγάλη πλειοψηφία των Ελλήνων πολιτών που περιβάλλει με εμπιστοσύνη τον Πρωθυπουργό Κυριάκο Μητσοτάκη και την κυβέρνηση της ΝΔ.

Την ίδια εμπιστοσύνη στην ελληνική οικονομία, αλλά και στην δυναμική της δείχνουν και οι διεθνείς αγορές. Οι προσφορές για την έκδοση του 10ετούς ελληνικού ομολόγου ξεπέρασαν το ποσό των 25 δισεκατομμυρίων ευρώ και αγγίζει το ποσό του 3,5 δισεκατομμυρίων ευρώ με εξαιρετικά χαμηλό επιτόκιο, το οποίο διαμορφώνεται περίπου στο 0,8%.

Παλαιότερα, ο κ. Τσίπρας, ονειρευόταν ότι θα βαράει τα νταούλια και θα χορεύουν οι αγορές. Έκλεισε τις τράπεζες και μας οδήγησε σε ένα αχρείαστο και εξαιρετικά επώδυνο μνημόνιο. Κάποιοι άλλοι, από το ΣΥΡΙΖΑ, έλεγαν ότι οι αγορές θα τους παρακαλούσαν για να τους δανείσουν. Όλα αυτά έδειχναν και δείχνουν βαθιά άγνοια για τον τρόπο με τον οποίο λειτουργούν η οικονομία αλλά και οι αγορές. Η λέξη κλειδί είναι η λέξη εμπιστοσύνη που χτίζεται με μεγάλη προσπάθεια που εμείς καταβάλλουμε, αλλά γκρεμίζεται με κινήσεις όπως αυτές της κυβέρνησης ΣΥΡΙΖΑ - ΑΝΕΛ. Γι’ αυτό και η Κυβέρνηση, του Κυριάκου Μητσοτάκη, διατηρεί αλώβητο το πολιτικό της κεφάλαιο, αλλά και την εμπιστοσύνη των Ελλήνων πολιτών. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κύριο Υφυπουργό. Κυρίες και κύριοι συνάδελφοι σ’ αυτό το σημείο ολοκληρώθηκε η συνεδρίαση μας. Ευχαριστούμε πολύ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Θεόφιλος Λεονταρίδης, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Διονύσιος Σταμενίτης, Βασίλειος – Νικόλαος Υψηλάντης, Όλγα Γεροβασίλη, Ιωάννης Γκιόλας, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Κωνσταντίνος Σκανδαλίδης, Μαρία Κομνηνάκα, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 20.40’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**